Ekonomi Sedang Jatuh, Perniagaan Gulung Tikar?

Empayar perniagaan sedang beralih. Perubahan zaman itu sedang berlaku. Banyak empayar perniagaan yang kekal statik pada marketing lama dan jenama lama dihukum oleh pengguna diluar sana.

Revolusi Industri Ke-4 sedang berlangsung. Senarai usahawan yang jadi jutawan adalah mereka yang manfaatkan e-commerce. Syarikat-syarikat yang mula bangun jadi gergasi adalah mereka yang perniagaan mereka berkitar sekitar revolusi industri keempat.

Kalau indikasi beberapa perusahaan tutup sebagai tanda ekonomi jatuh, saya minta maaf sebab makro-ekonomi tak berfungsi seperti itu. Pengangguran masih tahap terendah. KDNK makin menaik. Inflasi masih lagi di tahap yang sederhana. Hutang negara masih lagi terkawal. Makro-ekonomi juga tidak diukur berdasarkan testimonial anda seorang yang tidak sampai 1 peratus pun daripada populasi utama dunia dan negara. Jadi apa sebabnya perusahaan-perusahaan ini gulung tikar?

Kenaikan kos sara hidup memang berlaku memandangkan dengan kemunculan pelbagai benda baru seiring dengan perkembangan teknologi, sekaligus memperbanyakkan KEHENDAK yang perlu dipenuhi berbanding zaman-zaman sebelum ini. Tetapi kos sara hidup ini bukan masalah utama kepada kejatuhan semua perniagaan yang dulu pernah jadi gergasi. Ia tidak diulas dengan lebih mendalam.

Jawapannya ialah apabila muncul banyak kehendak, maka rakyat mula memilih kehendak mana yang mereka mahu penuhi berbanding kehendak lain. Dulu tak ada Astro, tak ada Internet, tak ada handphone mewah, malah kereta pun tidak banyak. Kehendak tidak sebanyak hari ini. Hari ini, benda yang tidak wujud 10 tahun yang lalu atau wujud tetapi dianggap sebagai barang mewah, kini seolah-olah jadi keperluan untuk setiap manusia.

Zaman revolusi industri ke-4, usahawan-usahawan yang mampu menyediakan dan menyakinkan barang yang mereka jual adalah kehendak yang paling diperlukan oleh rakyat di luar sana, maka usahawan ini yang naik jadi jutawan.

Mark Zuckerberg berjaya yakinkan bahawa Facebook satu kehendak yang diperlukan seluruh rakyat dunia. Jeff Bezos dari Amazon berjaya yakinkan bahawa kehendak paling utama di zaman ini ialah kehendak kita semua membeli-belah di laman portal atas talian, sambil tunggu pihak ini sendiri uruskan penghantaran dan sebagainya. Zaman internet melahirkan manusia jadi lebih pemalas. Jadi, pemalas itu digunakan sebagai lubuk utama pemilik Amazon membina kolam emasnya tersendiri. Sebab itu pernah satu detik, pengasas Amazon ini jadi orang paling kaya di dunia.

Atau zaman internet orang dah tak tengok televisyen lagi sebab ramai lagi suka marathon tv series atau layan movie dekat desktop dan laptop mereka. Lebih mudah dan fleksibel. Maka pemilik Netflix iaitu Reed Hastings menggunakan kesempatan ini menyediakan sebuah portal yang menyediakan tv series dengan kontent berkualiti. Filem juga boleh ditonton.

Anda boleh akses kesemua kandungan ini tanpa perlu muat turun ke dalam komputer anda, yang sudah tentu akan memakan data yang agak banyak, dan untuk memuatkan data seberat itu, anda perlu berbelanja untuk mendapatkan barang tertentu seperti hard disk, dan juga masa kerana terpaksa memuat turun fail yang agak besar sehingga memakan masa yang lama. Kemudahan ini melonjakkan Netflix dalam pasaran revolusi industri ke-4.

Hari ini, Youtube, Amazon dan banyak portal lain nak ikut jejak netflix sebab siaran televisyen untuk 10 atau 20 tahun di masa hadapan, secara peribadi bagi aku akan jadi sudah tidak relevan lagi. Syarikat-syarikat besar yang lain tak nak Netflix seorang sahaja menguasai pasaran. Maka ramai-ramai mula mewujudkan kandungan ala-ala Netflix termasuklah Youtube.

Aku sebagai pengguna VPN yang meletakkan IP Adress aku secara palsu beralamatkan di USA, aku mendapat akses percuma ke Youtube yang mula melakukan eksperimen siaran TV Online mereka tersendiri selama sebulan secara free-trial. Setakat ini hanya USA dan Kanada sahaja boleh melanggan kandungan ini di Youtube.

Sama juga macam industri buku. Di Malaysia mula nampak kesannya apabila kebanyakan rumah penerbitan mula gulung tikar. Faktornya pelbagai macam aku bincangkan dengan rakan-rakan aku.

Antaranya ialah sebab pasaran pembaca Malaysia tak berkembang. Orang yang membaca dan rajin membeli buku masih lagi komuniti kecil. Yang nak jual buku pada komuniti kecil ini ada puluhan malahan ratusan rumah penerbitan diluar sana. Jadi, ia adalah pasaran yang sangat tepu. Hanya yang terbaik dan sudah berjaya bina kepercayaan pada hati pembaca sahaja mampu tarik pembeli.

Minda masyarakat Malaysia pula tidak melihat buku sebagai sesuatu yang suci seperti masyarakat barat. Membaca bukan ritual harian mereka. Jadi, dengan kemunculan kehendak-kehendak yang baru dan tidak muncul sebelum ini semua, banyak yang mula meletakkan buku sebagai kehendak yang paling bawah untuk dipenuhi.

Mereka lebih gunakan duit untuk pastikan memiliki telefon mewah, menggunakan duit untuk dapat akses internet untuk main game dan sebagainya, atau mahu memenuhi definisi fesyen dan cantik masyarakat dunia, sehingga menghabiskan duit membeli produk-produk kecantikan di luar sana.

Betapa zaman internet ini, mendapatkan pengiktirafan dan perhatian orang adalah satu ketagihan, sebab itu betapa walau puluhan perusahaan yang jual produk kecantikan muncul, pasaran ini tidak menjadi tepu kerana semua orang mahu jadi cantik dan kacak, kemudian kecantikan itu akan jadi bahan riak untuk dipamerkan di alam maya. Beratus like di Facebook dan Instagram adalah lebih penting daripada ilmu dalam buku.

Mungkin kerana dua orang pengasas Wattpad sudah melihat trend ini pada industri buku, maka Allen Yau dan Ivan Yau mula mengasaskan Wattpad, di mana semua buku boleh dibaca percuma di sana. Sebab itu juga, Wattpad menerima pelaburan lebih 100 Juta Dollar pada tahun-tahun awal penubuhan portal ini.

Ya, di negara barat dimana budaya ilmu masih bercambah, orang tidak ada masalah meletakkan kehendak memiliki buku di tahap teratas hidup mereka kerana sudah menerima pencerahan yang diharapkan, yang dimana peradaban kita agak terlewat kerana penjajahan, pengkhianatan dan peperangan. Tetapi kita kena terima juga, generasi sedang berubah. Sebab itu orang tak agak-agak melabur puluhan juta untuk wattpad sahaja.

Ada kelompok masyarakat yang disasarkan oleh pemilik Wattpad, terutama pelajar sekolah. Hari ini, kebanyakan karya-karya novel di Wattpad (Malaysia) adalah tentang fan-fiction peminat K-Pop. Tetapi ada juga karya berkualiti untuk dihadam oleh kita semua. Dan banyak cara yang digunakan oleh wattpad untuk menarik orang menulis untuk mereka seperti membuat anugerah tahunan untuk penulis terbaik yang menukilkan maharkaya indah lagi percuma untuk pembaca diluar.

Mungkin atas faktor ini juga, Tesco telah mula memperkenalkan perkhidmatan membeli-belah di atas talian. Kalian boleh membeli dari rumah, memilih setiap barangan yang kalian mahukan, dan kemudian akan ada orang yang menghantar terus ke rumah. Tesco tahu kalau dia kekal di takuk lama, mungkin dia juga akan dihumban ke lubang yang sudah dikongsi oleh kebanyakan gergasi perniagaan lain di dunia. Mahu melawan pengaruh Ebay, Lazada, Amazon, Alibaba dan segala portal membeli belah atas talian, Tesco sedar bahawa Tesco harus menjadi seperti pesaing mereka.

Zaman sekarang, bukan Grab dan Uber sahaja yang sedang mengambil alih pasaran fizikal ke alam maya. Bukan pengusaha teksi sahaja yang mengalami masalah untuk berhadapan dengan revolusi industri ke-4 dan zaman maya ini, tetapi dari pengusaha buku, supermarket dan sebagainya. Zaman perubahan empayar perniagaan sedang berlangsung.

Orang nak layan muzik, mereka akan terus ke Spotify, tidak lagi bergantung pada kedai muzik dan album. Nak beli permainan video, Steam dan Origin tersedia kepada yang membeli. Tak perlu risau cd atau dvd rosak, atau juga hilang. Anda hanya perlu muat turun sahaja ia berulang kali yang kita mahukan. Tidak perlu bersusah payah nak ke mana-mana kedai video game lagi. Nak beli makanan, Foodpanda dah ada. Klik jer mana-mana restoran yang kita nak, dia akan datang bawak makanan yang ditempah depan rumah. Ini zaman semuanya di hujung jari.

Ya, di atas ialah antara jenis perniagaan yang sedang naik dan mencipta jutawan-jutawan. Di saat di bahagian lain, terdapat perusahaan yang gagal dan tertiarap di atas lantai, mereka pula sedang mendongak, mendapat manfaat daripada revolusi industri yang sedang berlaku.

Ingat, bukan selamanya Rom kekal menjadi kuasa besar dunia. Soviet yang pernah mengalahkan Nazi pun tidak wujud dah di dunia. Srivijaya dulu pernah menguasai seluruh Nusantara hanya kekal sejarah. Berubah atau kita juga akan jadi sejarah.


Kaum Berber (3000 SM – Kini): Dari Puak Nomad Menjadi Arab Maghribi

Sejarah pernah mencatat kewujudan kaum asal di Afrika Utara pada abad ke-8 SM walaupun dari segi arkeologi kaum ini wujud sekitar 2000 SM. Kaum Berber pada asalnya adalah kaum nomad. Segelintir dari mereka pernah menetap dalam tempoh yang lama untuk aktiviti pertanian. Kaum ini pernah menjalin hubungan baik dengan kaum asal lain seperti Carthage dan koloni Yunani Kuno yang menetap di Afrika Utara. Kata ‘Berber’ sendiri orang Yunani gelarkan kepada kaum asal yang berasal di Utara Afrika, lebih tepat di Barat Mesir. Nama tempatan bagi kaum Afrika Utara ini adalah Amazigh.

Sehingga kurun ke-3 dan kedua SM, gabungan kaum Libyo-Berber membentuk kerajaan pertama iaitu Numidia dan Mauritania. Kedua-dua kerajaan ini kemudian jatuh di tangan empayar Rom, memaksa kaum Berber meninggalkan legasi empayar mereka. Pada abad ke-5 Masihi, kaum Vandal dari Jerman Timur menyerbu empayar Rom di Afrika Utara dengan kerjasama kaum Berber.

Tidak cukup dengan Rom, empayar Byzantine (Rom Timur) pula pemangsa seterusnya. Byzantine telah melakukan beberapa cubaan menakluk Afrika Utara pada abad ke-6 Masihi. Walaupun tentera Byzantine telah menakluk beberapa jajahan namun ia sementara saja kerana kegigihan kaum Berber pertahankan tanah mereka. Abad seterusnya, permusuhan pemerintah Byzantine dan kaum Berber semakin memuncak disebabkan penindasan terhadap golongan pendakwah Kristian penting Byzantine, Arian dan Donatist. Kaum Arab Muslim (Kerajaan Bani Umayyah) melihat kekalutan tersebut sebagai peluang terbaik menakluk Afrika Utara dan telah berjaya pada pertengahan abad ke-7 Masihi. Kaum Arab mengukuhkan penguasaan mereka dengan membina kota baru (yang terkenal kota Qayrawan di Tunisia), menyebarkan agama Islam dan menjalin hubungan baik dengan kaum Berber.

Pada tahun 711 Masihi, skuad tentera gabungan Berber dan Arab di bawah perintah Tariq ibnu Ziyad dan Musa ibnu Nusayr menyeberang ke Semenanjung Iberia (Portugal dan Sepanyol), mengalahkan raja kota Visigoth iaitu Roderic dalam Pertempuran Guadalete, seterusnya menakluk seluruh Iberia.

Tentera kaum Berber masyhur dengan penggunaan perisai ringan dan tentera berkuda yang pantas. Mereka mempunyai tentera Genitour (zenata dalam sebutan Berber), tentera berkuda yang unik dengan tunggangan unta serta menggunakan lembing sebagai senjata yang diasah khas supaya mampan bertarung dengan pelbagai jenis tentera. Kuda milik kaum Berber terkenal dengan sifat agresif yang menjadikan batu loncatan kepada tentera berkuda dalam pertempuran.

Selain mempunyai sistem ketenteraan yang mantap, empayar gabungan kaum Berber dan Arab Muslim, yakni Kerajaan Umayyah yang meliputi Afrika Utara dan Semenanjung Iberia menjadi pusat kebudayaan dan perdagangan selama berabad lamanya. Empayar itu juga kaya dengan seni bina sehingga mampu menbina bangunan yang agung seperti Alhambra di Granada, La Mezquita di Cordoba, Masjid Koutoubia di Marrakesh, dan Menara Hassan di Rabat. Sektor perdagangan di empayar muslim telah menguntungkan kaum Berber sendiri terutamanya emas yang diperoleh dalam aktiviti laluan perdagangan Trans-Sahara, laluan strategik dalam ekonomi kawasan laut Mediterranean di zaman pertengahan. Sektor maritim empayar juga gah dengan armada tentera laut yang utuh dan menjadi simbolik kekuasaan tentera laut berabad-abad lamanya.

Pada tahun 909 Masihi, ada kuasa baru menyaingi kerajaan Umayyah iaitu Khalifah Syiah Fatimiyyah (909 – 1171). Ketua Fatimiyyah, Ubayd Allah, mendakwa dirinya sebagai Imam, khalifah dan Imam Mahdi, sehinggakan dakwaan itu telah diturunkan secara turun-temurun kepada tokoh-tokoh politik seterusnya. Penjajahan empayar Khalifah Fatimiyyah sehingga menaungi Magrib (kawasan Afrika Barat Utara mecakupi Magribi, Algeria, Tunisia dan Libya) telah memecah-belahkan empayar Umayyah Sepanyol sehingga menjadi beberapa negera kota di bawah pemerintahan raja Muslim berasingan (Taifa).

Arabisasi kaum Berber berlaku disebabkan penaklukan Bani Hilal pada kurun ke-11 Masihi yang memberi kesan buruk terhadap aktiviti perdagangan dan pertanian di Magrib. Dinasti Almoravid (1040 – 1147) yang mempunyai sistem ketenteraan yang lebih baik, politik, ekonomi dan pengorganisasian agama yang stabil bangkit menakluk Magrib dari tangan Bani Hilal dan menceroboh Semenanjung Iberia sehingga sempadan kerajaan Kristian Sepanyol, menakluk beberapa buah Taifa. Seterusnya, Khalifah Almohad (1121 – 1269) berjaya menaungi empayar dinasti Almoravid dan hancurkan kerajaan Castile di Sepanyol dalam Pertempuran Alarcos pada 1195, seterusnya menyebarkan pengaruh politik mereka. Dalam kekuasaan empayar Almoravid dan Almohad, dunia Muslim di Barat (bahagian Iberia dan Maghrib) telah mencapai kemuncak dalam sektor kebudayaan dan politik.

Dunia Muslim Barat mancapai zaman keruntuhan apabila kesatuan kerajaan Kristian Sepanyol, iaitu kerajaan Castile – Aragon menggulingkan Amir Nasrid yang memerintah Granada, menjadikan Semenanjung Iberia milik empayar Sepanyol Kristian. Kurun ke-16 Masihi, Turki Uthmaniyyah menguasai Magrib, seterusnya meletakkan negara Magribi di bawah kekuasaan dinasti Sa’adian (1549 – 1654).

Kini, ramai kaum Berber tinggal di negara-negara Maghrib terutamanya Maghribi dan Algeria. Tidak kurang juga ramai kaum Berber telah diasimilasi menjadi Arab Maghribi. Ada juga antara kaum Berber bermigrasi ke Eropah seperti Belgium dan Perancis, seterusnya menjadi imigran tetap.

SUMBER:


Filem-Filem Melayu Yang Menggunakan “Blackface”

Mutakhir ini, gerakan di barat mengenai hak kulit hitam (Blacklivesmatter) mula hangat diperkatakan, tidak semena-mena terpercik sama ke atas filem Melayu klasik. Entah dimana silapnya, paling teruk dikritik adalah filem Dayang Senandong (1965) yang diarahkan oleh Jamil Sulong. Filem ini dikaitkan dengan diskriminasi terhadap orang ‘Muka Hitam’ seperti berlaku di Amerika Syarikat ketika ini.

Beberapa tahun lepas, sebuah syarikat jenama terkenal telah dikecam kerana menampilkan iklan berasaskan filem ini. Walaupun menurut mereka ini sekadar mengikut kisah dongeng ‘folklore’ Dayang Senandong, namun akhirnya iklan tersebut di tarik balik tayangan di kaca televisyen. Persoalannya kenapa filem Dayang Senandong sahaja menjadi ‘mangsa’ kritikan liar ini sedangkan banyak lagi filem melayu klasik yang turut mengadaptasi kisah yang sama?

Antara filem yang menampilkan karakter berkulit hitam sepanjang era filem Melayu klasik ialah

Kisah ‘Orang Minyak’ memang terkenal dikalangan orang Melayu, merujuk kepada seseorang yang telah tersalah menuntut, menyebabkan dia menjadi hitam dan hanya akan pulih selepas memperkosa 40 orang gadis. Mangsa akan menjadi terpukau dan dipangkah pada mukanya selepas dinodai.

Kisah Dandan Setia pula bertemakan dewa-dewa, kayangan dan kesaktian yang diadaptasi dari syair Melayu lama. Seorang dewi kayangan yang cantik bernama Kesuma Gemala Dewi telah menjadi rebutan bagi tiap-tiap dewa hingga terjadinya peperangan. Ayahanda dewi itu telah menyumpahnya menjadi buah pauh lalu membuangnya ke dalam dunia demi untuk menghentikan peperangan, Kemudian dilahirkan semula dengan berwajah hitam hingga dipulihkan kembali.

Terakhir sekali kisah Dayang Senandong pula mengisahkan seorang puteri raja dari Ratnapura yang dilahirkan bertubuh hitam akibat terkena sumpahan dari seorang rakyat jelata yang bertubuh hitam. Dia telah dihukum bunuh oleh baginda Sultan akibat dihasut oleh fitnah dari seseorang.

Jangan terkejut kesemua filem diatas mencapai kutipan pecah panggung serta filem Sumpah Orang Minyak ini telah memenangi anugerah antarabangsa iaitu ‘Best Photography Black and White’ di Festival Filem Asia ke-5 di Manila pada tahun 1959.

Jelas sekali selera masyarakat Melayu yang disajikan kisah dongeng dan kepercayaan budaya diterima baik sekali. Persoalannya adakah masih relevan untuk dipertontonkan pada hari ini memandangkan ada unsur penghinaan seperti ‘Muka Hitam’? Disamping itu pula ada ura-ura untuk mengharamkan tayangannya di kaca TV.

Bagaimana pendapat anda?

RUJUKAN:

Repair Gambar Lama

Gelanggang Filem

Kaca Permata – Memoir seorang Pengarah – Jamil Sulong

Suria Kencana – Biografi Jins Shamsudin


Hantu Holyrood: Kisah Berhantu Istana Singgah Ratu British

Bagi yang pernah berkunjung ke Edinburgh, Scotland, pasti sudah biasa dengan Istana Holyrood. Istana ini merupakan residen monarki British di Scotland untuk Queen Elizzabeth II. Dari luar, ia kelihatan indah dan penuh dengan prestij bersejarah berikutan kaitannya dengan keluarga diraja Britain. Tetapi tahukah anda, ia merupakan antara tempat paling berhantu di United Kingdom?

Berdasarkan kajian pakar arkeologi, mereka berpandangan sudah wujud petempatan di atas tapak istana ini sekitar 850 Masihi sebelum sebuah istana didirikan oleh Raja David I dari Scotland pada abad ke-12. Istana tersebut kemudiannya dibesarkan pada abad ke-14 bagi membolehkan ia sesuai dengan status raja dan permaisuri England dan Scotland.

Kemudian istana tersebut ditukar peranannya sebagai berek t3ntera pada abad ke-17. Dengan sejarah sebegini, tidak hairanlah ia melihat pelbagai peristiwa berd4r4h sama ada kem4tian, pembvnvhan atau tragedi yang berlaku pada setiap abad. Dan menariknya, terdapat banyak kisah hantu menyeramkan membabitkan Holyrood.

Jika anda berkesempatan ke Holyrood, pasti anda akan merasa kecut perut melihat ruang p3njara bawah tanah istana berkenaan. Ruang ini didakwa dihantui oleh roh-roh bekas b4nduan yang pernah dip3njarakan atau m4ti semasa dalam tahanan. Jadi bagi kumpulan-kumpulan penyiasat paranormal, tak sah jika mereka melihat kelibat bola berwarna atau kabus pelik dalam gambar-gambar mereka.

Satu kisah menyedihkan dalam ruang ini ialah kisah seorang b4nduan yang cuba melepaskan diri dari tahanan dengan memasuki kereta sorong membawa tong-tong tahi. Sangkanya, kereta sorong itu akan dibawa keluar dari istana dan menuju ke tempat lain.

Malangnya, pekerja-pekerja istana mengosongkan tong bukan di tempat lain tetapi dengan menuangkan seluruh kandungannya ke dalam gaung mengakibatkan b4nduan tersebut m4ti. Sejak itu, pelawat Holyrood mendakwa merasakan mereka cuba ditolak sesuatu untuk jatuh ke dalam gaung dan tercium bau busuk tahi walaupun ianya tidak kelihatan.

Beberapa abad lalu, pekerja-pekerja istana menemui pelbagai terowong yang menuju ke arah Holyrood dari Royal Mile yang terletak di bawah. Mereka merasa ingin tahu ke mana arah terowong ini tetapi malangnya, ia hanya boleh dimasuki oleh individu bersaiz kanak-kanak.

Lalu, seorang budak dipanggil dan dihantar masuk ke terowong. Sambil dia memasuki terowong, dia diarah meniup beg paipnya semasa berjalan. Justeru, muzik yang dimainkan itu digunakan mereka bukan saja untuk mengesan budak berkenaan tetapi mengukur panjang terowong dan ke mana terowong tersebut berakhir.

Malangnya, mereka tidak lagi mendengar bunyi beg paip di satu kawasan berhampiran Tron Kirk, sebuah gereja yang menjadi mercu tanda Royal Mile. Satu usaha mencari dan menyelamat dilancarkan tetapi tidak berhasil kerana kanak-kanak tersebut seolah-olah ghaib dari pandangan.

Jadi, jika anda berada di situ pada waktu tengah malam dan terdengar bunyi halus beg paip, maka anda tahu siapa yang bermain…

Kisah ini diketahui penduduk Edinburgh sejak abad ke-17 lagi atau lebih tepat 1650. Menurut cerita penduduk tempatan, hantu budak bermain dram tanpa kepala ini dikesan bersiar-siar sekitar tembok istana dan bermain irama dram yang menyeramkan sesiapa yang mendengarnya.

Tetapi ramai melihat hantu ini seolah-olah berperanan sebagai amaran bahawa istana berada dalam bahaya. Dan menariknya, hantu ini muncul tidak lama sebelum s3rangan pasukan pro-Oliver Cromwell ke atas Edinburgh pada tahun 1650.

Tiada siapa pun tahu identiti budak pemain dram tersebut. Melihat kepada penampilannya, ramai beranggapan kanak-kanak tersebut dihukum p4ncung tetapi tiada rekod sejarah yang mengesahkan perkara tersebut.

Janet Douglas ialah kisah tragis seorang wanita yang menjadi mangsa fitnah Raja James V yang ingin membalas d3ndam terhadap ayahanda tirinya, George Douglas. Douglas berbuat demikian dengan mengahwini bonda baginda, Margaret Tudor sekaligus membolehkannya mengawal negara sambil mengenepikan James V yang dianggap terlalu mentah.

Selepas Douglas dan abang Janet melarikan diri dari Scotland, beliau dipanggil menghadap ke istana dan dituduh berhubung dengan abangnya yang kini dalam buangan. Tetapi beliau enggan berbuat demikian lalu sebagai tindak balas, James V mengarahkan pihak t3ntera mengepung dan menawan Istana Glamis yang dihuninya.

Janet kemudian dibawa ke Edinburgh dan di hadapan raja, dituduh mengamalkan sihir dan cuba membvnvh baginda melalui r4cun. Beliau enggan melayan tuduhan tersebut dan hanya mengaku bagi meringankan beban derita rakan-rakan dan orang-orang suruhannya selepas mereka dis3ksa oleh orang-orang James V.

Pada 17 Julai 1537, Janet dibakar sampai m4ti di ruang espland istana sambil anaknya yang berusia 16 tahun dipaksa melihat upacara hukuman yang dijalankan. Sejak itu, hantunya yang dikenali sebagai Grey Lady mula muncul di istana. Selain Holyrood, hantu Janet dikatakan menghantui istana lamanya di Glamis.

Jika anda berkunjung ke istana dan mendengar bunyi kayu diketuk, itu sebenarnya bunyi pekerja-pekerja membina platform hukuman untuk Janet. Hantunya juga dilihat berkeliaran di istana dalam keadaan sedang menangis. Apa yang berlaku ke atasnya merupakan sekelumit daripada kisah kejam pemburuan ahli sihir di Scotland dengan kebanyakan mangsanya ialah wanita.

Bagi yang melihat satu ruang berdarah di Istana Holyrood, di sinilah tempat setiausaha sulit Mary, David Rizzio dibvnvh oleh suaminya James Hepburn, 4th Earl of Bothwell pada tahun 1566. Perbuatan kejam itu berlaku berikutan Hepburn merasa cemburu dengan hubungan rapat Rizzio dengan isterinya itu.

Walaupun Mary membantah keras tindakan suaminya itu, Hepburn yang menggila men1kam Rizzio sebanyak 56 kali dan melempar m4yat ke ruang bawah tangga. Ramai mengesyaki salah satu hantu yang menghantui istana tersebut ialah setiausaha sulit baginda.

Tidak diketahui identiti sebenar wanita ini tetapi seperti Janet, dia juga merupakan mangsa fitnah bahawa dia seorang ahli sihir. Orang yang menuduhnya tidak lain tidak bukan Gillis Duncan, seorang tokoh yang pernah memfitnah beberapa wanita lain sebagai ahli sihir.

Sampson ditahan pihak berkuasa pada tahun 1590 dan dibawa ke Holyrood untuk disoal siasat. Semasa dalam tahanan, bukan sekali dia dis3ksa pihak berkuasa agar dia mengakui tuduhan yang dikenakan. Selepas teruk mengalami s3ksaan semasa berada dalam tahanan, akhirnya Sampson mengakui semua tuduhan yang dikenakan.

Tetapi bagi pihak berkuasa terutama Raja Scotland ketika itu, James VI tahu wanita tersebut sebenarnya tidak bersalah. Namun, pengakuan tersebut diterima dan semasa Sampson dihukum bvnvh pada 28 Januari 1591, dia bersumpah akan membalas d3ndam sehingga nafas terakhirnya.

Sejak itu, hantunya yang turut dikenali sebagai Bald Agnes menghantui istana berkenaan.

Ramai mengesyaki salah satu hantu yang menghantui Holyrood ialah Mary. Tetapi ini bukan satu-satunya tempat yang dihantui oleh baginda. Selain Holyrood, Mary menghantui Istana Fotheringhay di Northamptonshire kerana inilah kediaman terakhirnya selama 20 tahun sebelum baginda dihukum m4ti oleh sepupunya sendiri, Ratu Elizabeth I.

Fotheringhay dikatakan dihantui baginda kerana di sinilah upacara hukuman dijalankan. Mengikut cerita penduduk tempatan, pertanda yang menjalankan hukuman mengangkat kepalanya sebagai bukti kem4tian Mary. Malangnya semasa mengangkat kepala baginda, kepalanya bergolek jatuh ke tanah sekaligus mendedahkan baginda memakai rambut palsu semasa upacara dijalankan.

Jadi, jika anda ke Holyrood, mana satu hantu Mary yang anda lihat? Hantu yang membawa kepalanya atau hantu yang menangis kerana kehilangan rakan baiknya yang dibvnvh oleh Hepburn?

Jika anda tetap hendak melawat Holyrood selepas mendengar cerita ini, maka anda perlu mematuhi arahan Dana Koleksi Diraja yang menguruskan hartanah milik keluarga diraja British ini.

Berikutan pandemik Covid-19, pihak dana menutup ruang istana di mana penjarakan sosial sukar dibuat dan mengehadkan bilangan pengunjung yang akan mengunjungi Holyrood sekiranya diberi kebenaran membuka semula operasi.

RUJUKAN:

Smith, Joe. (2020). Palace of Holyrood is due to reopen – but there are new rules to follow. Edinburgh Live. https://www.edinburghlive.co.uk/news/edinburgh-news/holyroodhouse-palace-open-covid-19-18581523

Minister, Josh. (2019). Four spine-tingling tales of the Edinburgh Castle ghosts that will keep you up at night. Ediburgh Live. https://www.edinburghlive.co.uk/news/edinburgh-news/four-spine-tingling-tales-edinburgh-17188223

Klimczak, Natalia. (2020). Holyrood Palace: Royal Residence and Haunted House. Ancient-Origins. https://www.ancient-origins.net/ancient-places-europe/dark-history-hangs-over-royal-residence-haunted-halls-holyrood-palace-007463


One Two Jaga: Desakan Dan Masa VS Kewarasan

Time Is Running Out

Dalam naskah One Two Jaga, masa telah menjadi elemen yang sangat penting dalam plot.

Cepat cepat, aku tak ada masa dah ni. Semua orang bergegas dan mengejar ‘deadline’ masing masing dalam hidup.

Sama ada kerana janji ataupun terpaksa melakukannya demi orang kita sayang.

Si Hassan mahu mencari wang kerana janjinya dengan bininya. Si Sugiman terpaksa mencari RM500 dalam masa yang singkat dan banyak lagi

Kadangkala perlumbaan dengan masa ini menguji ketahanan kita untuk kekal waras dalam apa jua tindakan.

Manusia yang rasa tertekan dan cuba melakukan apa sahaja untuk menyelesaikan urusan dalam masa yang diperlukan.

Tekanan itu lebih tinggi apabila ia melibatkan soal nyawa dan juga akibat yang tak kita kehendaki.

Salah guna kuasa dan juga isu pentingnya sentiasa mengikut SOP dalam kerja juga ditekankan.

Namun bukan mudah sebab ada yang terpaksa akur dengan kitaran sosial yang terbina.

Seterusnya emosi kita dalam melakukan kerja.

Kitaran sosial itu si Hussein sendiri tahu ianya sedang berlegar di sekeliling dia.

Kalau dia stick dengan SOP dia akan dianggap menyusahkan kawan.

Dalam pada filem ini diangkat sebagai wadah kritikan terus kepada beberapa polis korup, diselit bagaimana polis korup ini sendiri merosakkan ekosistem pekerjaan rakan mereka yang lain termasuk imej polis itu sendiri.

Membuatkan titik hitam itu membarah dan tekanan engkau apabila cuba menongkah arus itu seorang diri.

Kenapa tak report sahaja? Ala kawan kawan.

Secara plot cerita ini bukanlah fast tempo walaupun dalam durasi sekitar 120 minit. Kerana suapan cerita masih dalam gaya filem Melayu.

Namun pergerakan plot dia sentiasa diisi dengan dialog dan kritikan sosial yang penting.

Dari stereotaip masyarakat tentang polis sehinggalah tanggungjawab kita dalam peranan kita sebagai manusia yang hidup dalam masyarakat.

Ada 2 manusia berlatarbelakangkan hidup yang mencabar. Si Hassan adalah polis. Dia pun ada cabaran tersendiri menjadi ayah.

Manakala si Sugiman hidupnya lebih mencabar dengan persekitaran hidup sebagai pekerja asing yang mengejar impian, mahu hidup lebih selesa di Malaysia.

Pergerakan plot watak Sugiman bermula dengan kehadiran adiknya Sumiyati yang sudah menyerah untuk terus kerja di Malaysia kerana seperti diperhambakan.

Sugiman sorang lelaki yang tak banyak cakap dalam urusan kerja. Dia rajin. Sebab itu dia menjadi antara pekerja kesayangan majikannya.

Dia anggap adiknnya jenis tak tahan susah dalam bekerja walaupun Sumiyati mengadu dia diperkuda majikannya.

Perspektif penceritaan daripada sudut berbeza.

Apa pandangan manusia yang menentang undang undang ke atas polis. Dan apa pandangan mereka ke atas polis korup.

Begitu juga dengan masyarakat yang sebenarnya meletakkan polis ni tinggi darjatnya di mata mereka.

Si Vanida Imran dengan terang beritahu dia berkahwin si Hasan ni sebab polis.

Dia kata pada si Hussein:

‘Tak kan tak ada yang nak, polis kan?’

Seterusnya, manusia ini kadangkala dipaksa ataupun mengerah diri mereka melampau batas kemampuan mereka.

Apa impak apabila anda mengerah diri anda ataupun dipaksa melebihi ‘limit’ ini?

Watak paling power adalah Amerul Affendi, dia memang semulajadi gila dalam penyampaian dan penghayatan watak.

Dia memegang watak Adi. Seorang yang melakukan kerja untuk hidup.

Prinsip dia:

‘Kalau kita tak buat, orang lain buat.’

Dia seorang yang hati kering. Dalam hatinya penuh kebencian dengan polis yang dianggap dia sebagai kaki pau.

Dia seorang yang hebat berkata-kata untuk menanam propaganda di kalangan circle dia.

Filem ini ada je humors dalamnya. Tipulah yang cakap filem ni tak ada unsur jenaka.

Watak Adi yang penuh falsafah hidup, tak nak dipijak dan sangat defensif serta protektif menjaga orang yang dia sayang dan kenali juga banyak juga mencuit hati apabila dia berhujah.

Tapi ni bukanlah jenaka yang buat kau terbahak bahak ketawa.

Bagi aku filem ini sesedap rasa. Walaupun aku tak suka banyak bahagian censored dialog tu. Aku faham tu bukan kerja production tetapi penapisan filem.

Seterusnya watak mat Filipina tu rasanya sangat lemah sub plot dia. Tak banyak membantu.

Bahagian penamatnya dia pun aku jangkakan lebih. Sebab ada watak penting dalam penamatnya itu aku tak dapat hayati sangat.

Keseluruhannya, filem ini sarat dengan mesej dan kritikan sosial. Tiada watak ala drama petang, fokus stim bercinta dengan polis.

Spotlight memang terus kepada isu pokok dan tema. Ramai cakap Nam Ron straight dalam penceritaan. Aku tak setuju. Banyak mesej diselit dengan sindiran.

Kudos for this movies.


Nak Panggil Rom Timur Atau Byzantine?

Ya, dan istilah “Byzantine” pun hanya mula digunakan selepas empayar itu sendiri tak lagi wujud. Semasa kewujudannya, seluruh Eropah hanya akan merujuknya sebagai Empayar Rom atau lebih tepat lagi, Empayar Rom Timur.

Empayar Rom Timur dijatuhkan oleh Empayar Uthmaniyah dalam Pengepungan Konstantinopel pada tahun 1453, tapi nama “Byzantine” hanya pertama kali digunakan pada tahun 1557 oleh seorang ahli sejarah yang bernama Hieronymus Wolf, yang memetik nama ini berdasarkan salah satu nama kuno untuk kota Constantinople – Byzantion (Byzantium).

Nama Byzantine digunakan bagi menandakan titik perbezaan antara Empayar Rom Latin asli dengan Empayar Rom Timur Yunani yang bangkit selepas kejatuhan separuh bahagian barat pada abad ke-5.

Empayar Rom dibahagikan kepada dua bahagian selepas kematian Theodosius pada tahun 395. Bahagian barat diberikan kepada anaknya yang paling muda, Honorius, dan bahagian timur diberikan kepada anak lelaki yang paling tua iaitu Arcadius.

Ibukota bahagian barat adalah kota Rom sejak awal lagi, sebelum ia beralih ke lokasi lain. Maharaja Constantine memindahkan ibukota ke tempat yang dipanggil Konstantinople. Di bahagian barat, ibukota Empayar Rom buat pertama kali dipindahkan ke Milan, kemudian ke Ravenna.

Kota Konstantinopel telah diisytiharkan penubuhannnya pada tahun 330, tapi ia bukan sebuah kota yang baru ditemui. Ia hanyalah nama baru tapi dikitar semula untuk sebuah kota kuno yang telah diasaskan oleh perintis Yunani, iaitu Megara pada sekitar tahun 657 SM.

Ini bermakna semasa Maharaja Constantine memutuskan untuk menamakan kota itu bersempena dengan nama dirinya sendiri, kota itu sebenarnya telah wujud selama lebih dari seribu tahun dan telah dikenali dengan pelbagai nama-nama yang berbeza.

Konstantinopel menjadi ibukota Empayar Rom Timur yang merupakan sebuah empayar kesinambungan untuk Empayar Rom memandangkan para maharaja (dari Heraklion dan selepasnya) mereka digelar sebagai “Raja-raja Roman Kristian yang taat setia” .

Oleh itu, tak pernah wujud sebuah kerajaan bernama Empayar Byzantine. Ia sentiasa menjadi Empayar Rom. Seperti empayar-empayar lain, seluruh Empayar Rom terlalu besar untuk diperintah oleh satu entiti politik.

Empayar Rom Timur ditubuhkan pada tahun 395 dan ia diasingkan oleh entiti politik berbeza kerana Empayar Rom dibahagikan kepada dua bahagian yang besar: Empayar Rom Barat (ibukota di Milan) dan Empayar Rom Timur (ibukota di Konstantinopel).

Sehingga jatuhnya Rom Timur di tangan Uthmaniyah pada tahun 1453 yang menandakan kejatuhan mutlak seluruh Empayar Rom, kedua-dua Rom barat dan timur hanya dikenali sebagai Rom, mereka tak pernah dipanggil Byzantine.

Dan jika kita merasakan tindakan Sultan Mehmed al-Fatih ‘klaim’ dirinya dan kerajaannya sendiri iaitu Empayar Uthmaniyah sebagai pewaris legasi Empayar Rom selepas menakluki Konstantinopel pada 1453 itu sudah cukup unik, orang-orang Jerman juga buat perkara yang sama tapi tidak secara tersirat langsung.

Pada tahun 962, Empayar Rom Suci ditubuhkan dengan mengangkat Otto the Great sebagai maharajanya. Kemunculan Rom Suci agak mengejutkan orang Rom yang sebenar kerana sebelum itu mereka kurang mengetahui tentang dunia Jerman, apatah lagi suku-suku Jerman juga pernah menjadi musuh Empayar Rom.

Tiba-tiba muncul sebuah negara yang diasaskan oleh penduduk berbahasa Jerman, di mana mereka menamakan negara mereka sebagai Rom. Memang terkejut beruk lah orang Rom.

Akhirnya tibalah pada abad ke-18, di mana para penulis mula membahaskan karya seni Byzantine. Siapa penulis-penulis ini? Dah tentulah orang Jerman dan orang Perancis. Penggantian tamadun yang cemerlang ini merupakan salah satu kenyataan yang dilupakan dalam sejarah.

Pada tahun 1930 zaman pasca-Uthmaniyah, Mustafa Kemal Ataturk menjadikan Istanbul sebagai nama rasmi yang baru menggantikan Konstantinopel, tapi hingga sekarang, orang Turki sendiri masih memanggilnya sebagai Konstantinopel (Sultan Mehmed tak pernah menamakan ia sebagai Istanbul secara rasmi, ia hanya gelaran sejak 1453).

Hinggalah wujudnya satu undang-undang pejabat pos yang menetapkan sesiapa yang mengirimkan surat atau barang kepada alamat yang ditulis dengan nama Konstantinopel, kiriman itu dianggap tak sah dan akan ditolak.


Bila Darurat Mesti Akan Ada Tikus Kaut Untung

Fenomena pembelian panik ialah sifat semulajadi dalam masyarakat tidak kira di negara mana pun. Ia tidak tertakluk secara khusus keapda satu dua bangsa sahaja.

Lima minggu lepas, segelintir kecil dalam kalangan rakyat Malaysia berketawa sinis terhadap kepanikan Singapura.

Tiga jam sebelum pengisytiharan perintah kawalan pergerakan, pasaraya-pasaraya Malaysia pula digempur kebanjiran pengguna yang dalam kepanikan. Namun mereka ini tidak seharusnya dipersalahkan pun – selagi mana pembelian mereka tidak menyusahkan orang lain.

Malang seribu malang, terdapat juga golongan yang memborong barangan penting secara lambakan semata-mata untuk penjualan untung segera. Salah seorang daripadanya ialah keluarga Colvin di Tennessee.

Pada 1 Mac 2020, Amerika Syarikat mengalami kem4tian pertama selepas mencatatkan kes-kes positif. Mengambil kesempatan, Matt dan Noah Colvin memecut ke kedai berdekatan untuk membeli pembersih tangan.

Tetapi selepas keluar daripada kedai Dollar Tree, mereka pergi ke Walmart, Staples dan Home Depot bagi tujuan yang sama. Bukan sebotol dua dibeli mereka – sebaliknya mereka memborong habis semua rak yang ada.

Tiga hari kemudian Noah menggunakan lori U-Haul untuk bergerak dari Tennessee ke Kentucky. Perjalanan 2,100 kilometer ini diselitkan hentian demi hentian di mana-mana kawasan bandaraya.

Di mana ada pembersih tangan, di situlah Noah ada untuk borong pembersih tangan. Matt pula tunggu di rumah mereka untuk menyenaraikan pembersih tangan diborong di Amazon.

Masalahnya mereka menjual antara AS$8-AS$70 bagi setiap pembersih tangan, berkali-kali ganda berbanding modal dibelanjakan. Bagi mereka, ia bukanlah satu kesalahan – sebab hanya mengambil peluang.

Tetapi apabila 17,700 botol pembersih tangan dilambakkan dalam garaj mereka, jelas sekali kebebasan diberikan telah disalahguna.

300 botol telah dijual sebelum Amazon menghidu gerak-geri mereka (bersama penjual-penjual lain yang mengambil kesempatan). Habis semua – pembersih tangan, tisu basah dan topeng muka – digugurkan daripada senarai jualan.

Penjual-penjual ini semuanya, termasuk keluarga Colvin, digantung akses mereka dengan amaran: jika harga dinaikkan lagi, Amazon akan membatalkan akaun mereka.

Kegiatan mereka tidak terlepas dalam eBay juga, yang mengharamkan terus semua penjualan topeng dan pembersih tangan. Tindakan Amazon dan eBay memang adil kerana Amerika Syarikat sekarang ini kesuntukan stok pembersih tangan.

Keadaan semakin serius sehingga hospital pun sedang mencatu topeng N95 dan pembersih tangan (Goodnough, 2020).

Kehabisan stok disusuli pula dengan tawaran pembersih tangan pada harga AS$50 (Nicas, 2020).

Pada 5 Mac, didapati harga pembersih tangan melambung setinggi AS$70 pun sebelum menurun kepada purata AS$40 (pun masih mahal). Topeng N95 mencecah AS$150 bagi setiap satu.

Ketamakan Yang Membawa Padah

Keluarga Colvin bermula jualan di Amazon sejak tahun 2015. Strategi perniagaan mereka yang kemas dengan tawaran kasut Nike telah memperolehi mereka keuntungan sebanyak ratusan ribu dolar.

Semua ini tergantung tanpa tali dengan kebarangkalian perniagaan mereka boleh diboikot pun. Selepas COVID-19 mula keluar dari China, keluarga Colvin terserempak dengan lelongan 2,000 beg kecemasan yang setiap satunya mempunyai 50 topeng muka dan empat botol pembersih tangan.

Harga lelongan ialah AS$5 yang keluarga Colvin turunkan ke AS$3.50 dengan syarat membeli semua.

Sebanyak AS$7,000 dibelanjakan untuk semuanya. Dan Colvin habis menjual dalam sekejap dengan harga AS$40 hingga AS$50 di eBay.

Kebarangkalian Colvin membuat keuntungan kasar sehingga AS$83,000. Selepas itu pula, Colvin melihat kepanikan domestik yang menggerakkan mereka ke “pemborongan 17,700”.

Bukan Colvin saja berbuat sedemikian. Chris Anderson dan Eric di negeri-negeri lain pun begitu juga.

Disebabkan kesempatan ini, Colvin berdepan dengan tindakan mahkamah selepas menerima surat daripada peguam negeri Tennessee. Kertas siasatan pun telah dibuka yang Colvin berkata beliau tidak sepatutnya dipersalahkan.

Pada ketika beliau letakkan harga AS$20 di Amazon (sebotol pembersih tangan hanyalah AS$1), beliau berhujah bahawa harganya melibatkan upah, caj Amazon dan yuran penghantaran.

Tetapi sejak kertas siasatan dibuka, Colvin yang menangis telah membuat keputusan untuk mendermakan semua stoknya (Nicas, 2020).

Amazon dan eBay telah menggantungkan Colvin. Pemilik stor yang disewa juga telah menghalaunya. Dan sekarang Colvin berdepan dengan denda (atau lebih lagi memandangkan Tennessee telah mengisytiharkan darurat).

RUJUKAN:

Goodnough, A. (2020, March 9). Some hospitals are close to running out of crucial masks for coronavirus. New York Times. Retrieved from https://www.nytimes.com/2020/03/09/health/coronavirus-n95-face-masks.html

Nicas, J. (2020, March 14). He has 17,700 bottles of hand sanitizers and nowhere to sell them. New York Times. Retrieved from https://www.nytimes.com/2020/03/14/technology/coronavirus-purell-wipes-amazon-sellers.html

Nicas, J. (2020, March 15). The man with 17,700 bottles of hand sanitizer just donated them. New York Times. Retrieved from https://www.nytimes.com/2020/03/15/technology/matt-colvin-hand-sanitizer-donation.html


Caral-Supe: Piramid Purba Di Peru Yang Sama Tua Dengan Piramid Mesir

Di Amerika Tengah dan Amerika Selatan, sudah wujud piramid yang dibina oleh Tamadun Maya dan Aztec. Tetapi di Caral-Supe, Peru, terdapat sebuah piramid yang mempunyai usia yang sama dengan Piramid Tangga Saqqara di Mesir iaitu sekitar 2600 SM. Ini mendorong para pengkaji arkeologi membuat teori bahawa Caral dibina oleh sebuah tamadun tertua di Hemisfera Barat.

Caral-Supe atau lebih dikenali sebagai Bandar Suci Caral-Supe terletak 125 batu di utara ibu negara Peru, Lima. Ia terdiri daripada enam buah piramid, plaza-plaza bulatan yang masih tenggelam dan tangga-tangga gergasi di mana ia terletak di atas teres padang pasir menghadap lembah banjir hijau Sungai Supe. Piramid Mayor merupakan salah satu daripada piramid yang ada di Caral dan yang terbesar antara semua piramid di situ.

Ia berukuran 100 kaki tinggi dengan tapaknya seluas empat padang bola sepak. Pentarikhan karbon menunjukkan piramid ini berusia sekitar 4,000 hingga 5,000 tahun. Ini menjadikan Piramid Mayor sama usia atau lebih tua daripada piramid tertua dalam sejarah Mesir Purba, Piramid Saqqara.

Pentarikhan karbon ini turut menjadikan Caral sebagai bandar tertua di sebelah Hemisfera Barat. Kawasan pesisir pantai Peru sebenarnya dipertimbang sebagai salah satu daripada enam tempat permulaan tamadun manusia. Caral merupakan sebahagian daripada 12 tapak arkeologi di Norte Chico, Peru dengan Caral sedang menjalani proses ekskavasi menyeluruh.

Pengkaji-pengkaji arkeologi percaya kawasan ini merupakan tapak tamadun tertua di benua Amerika dari 3000 hingga 1800 SM. Tamadun ini berkembang maju selama 4,000 tahun tanpa dipengaruhi oleh pengaruh asing sebelum Empayar Inca muncul.

Di sebalik kepentingannya kepada sejarah manusiawi, pada awalnya, ia dipandang sepi oleh komuniti arkeologi. Tetapi menjelang tahun 50-an, kepentingan Caral mula dipandang serius oleh seorang sejarawan Amerika Syarikat bernama Paul Kosok. Kosok merupakan orang pertama yang tiba di Caral dan menyentuhnya dalam buku bertajuk Life, Land and Water in Ancient Peru yang diterbitkan pada 1965.

Tetapi ia masih dipandang sepi oleh komuniti arkeologi atas alasan ia dibina selepas kebangkitan Tamadun Inca, Maya dan Aztec. Namun begitu, 1994 mengubah segala-galanya. Pada tahun tersebut, sekumpulan pakar arkeologi dari Universiti Kebangsaan San Marcos diketuai Ruth Shady mula mengekskavasi kota berkenaan.

Hasil ekskavasi mereka mendapati tiada kesan tembikar di tapak berkenaan sekaligus menunjukkan kota ini sudah wujud sebelum teknologi pembuatan tembikar diperkenalkan. Mereka turut menemui sisa beg-beg yang disulam daripada mensiang atau shicra yang menyimpan ketulan-ketulan batu yang digunakan untuk menyokong dinding-dinding piramid. Pada tahun 1999, Shady menghantar sampel shicra ke Amerika Syarikat untuk menguji pentarikhan karbon artifak berkenaan.

Sampel-sampel shicra dihantar kepada ahli arkeologi veteran Jonathan Haas dari Muzium Field’s Chicago dan Winifred Creamer dari Northern Illinois University. Dan hasilnya amat mengejutkan. Kajian yang diterbitkan dalam jurnal Nature pada 2001 mendedahkan Caral merupakan sebahagian daripada tumpuan populasi dan petempatan di Amerika Selatan. Sejak itu, lebih banyak penemuan dibuat di Norte Chico sekaligus menunjukkan kepentingan Caral kepada sejarah manusia.

Selain menemui piramid, pasukan Shady turut menemui tinggalan kawasan kediaman, plaza-plaza dan sebuah amfiteater berbentuk bulatan. Amfiteater yang ditemui dikatakan boleh memuatkan ratusan orang pada satu-satu masa. Mereka turut menemui sisa seruling yang diperbuat daripada tulang burung undan sekaligus menunjukkan kepentingan muzik kepada penghuni Caral.

Di Piramid Galeri, pengkaji-pengkaji arkeologi membuat satu lagi penemuan penting pada tangga ke-12 piramid berkenaan. Di sini, mereka menemui quipu iaitu satu cara merekodkan maklumat yang dikatakan bermula pada zaman Inca. Tetapi dengan penemuan quipu di Caral, ini menunjukkan quipu sebenarnya bermula lebih awal daripada apa yang diketahui komuniti arkeologi.

Penemuan tapak-tapak arkeologi di Norte Chico turut membantu memusnahkan mitos kewujudan masyarakat Andes yang kompleks bermula di kawasan pesisir pantai. Hakikatnya, kedua-dua petempatan pesisir pantai dan pedalaman membangun pada masa yang sama dengan Caral jauh lebih besar dan lebih rumit daripada petempatan-petempatan lain.

Penemuan benih kapas, fiber dan tekstil dengan sisa tiram, tulang ikan dan jala ikan lama yang besar di Caral turut mendorong Shady mengadakan teorinya sendiri. Beliau percaya petani-petani Caral membuat pertukaran barter membabitkan kapas dengan makanan laut termasuk ikan dari kampung-kampung di pesisir pantai. Ini mengakibatkan wujud lebihan penghasilan komoditi, pengkhususan buruh tempatan dan kemunculan pihak berkuasa yang mengawal aspek perdagangan.

Pendek kata, Caral sudah mempunyai organisasi politik dan sosial. Cuma terdapat beberapa perkara yang membuatkan pengkaji-pengkaji arkeologi menggaru kepala tentang kota itu. Pertama, mengapa ia dibangunkan dengan pelbagai motif rumit? Kedua, apa kaitannya dengan tapak-tapak arkeologi lain di Norte Chico?

Tetapi misteri terbesar yang perlu difikirkan ialah mengapa kota ini ditinggalkan selepas dihuni selama lebih sealaf. Profesor Thomas Pozorski dari University of Texas Rio Grande Valley percaya ia tidak disebabkan oleh bencana alam seperti banjir atau gempa bumi. Sebaliknya, terdapat beberapa faktor yang menyumbang kepada kemerosotan Caral termasuk pertelingkahan dalaman tetapi ini sukar dibuktikan dari sudut arkeologi.

RUJUKAN:

Tep, Ratha. (2021). This Little-Known Peruvian Civilization Built Pyramids as Old as Ancient Egypt’s. History.


Daun Inai Dalam Tamadun Melayu

Lawsonia inermis atau lebih dikenali sebagai inai dalam masyarakat melayu adalah tumbuhan yang digunakan secara tradisional dalam bidang perubatan dan juga kosmetik oleh pelbagai kebudayaan masyarakat di seluruh dunia.

Pohon inai mampu tumbuh sehingga ketinggian 2.6 meter, mempunyai banyak ranting, berbunga, dan juga berbuah. Daun inai tumbuh secara berpasangan disisi batang dan ranting pohon inai. Terdapat 4 jenis warna bunga inai iaitu warna putih, pink, kuning, dan merah ros.

Pohon inai tumbuh dengan mudah dikawasan tropika dan kawasan separa-gersang yang bersuhu antara 35-45 darjah selsius, tetapi tidak dapat tumbuh dengan baik dikawasan bersuhu bawah 11 darjah selsius.

Oleh itu, pohon inai tumbuh boleh dijumpai dengan mudah di Malaysia, Pakistan, India, Indonesia, Mesir, Afrika, Yaman, Tunisia, Arab Saudi, Iran, dan Iraq.

Sejarah dunia daun inai

Sehingga kini, asal usul penggunaan daun inai oleh peradaban manusia adalah tidak diketahui kerana kurangnya kajian yang dilakukan untuk mencari titik permulaan tersebut.

Malah, dalam masyarakat melayu sendiri, kekurangan bukti sejarah dan kitab yang merekodkan secara khusus mengenai kegunaan daun inai menyebabkan kesulitan untuk mengetahui asal usul sejarah daun inai dalam peradaban bangsa melayu.

Kajian arkeologi mendapati bahawa  daun inai telah digunakan diserata dunia sejak beribu tahun lampau. Terdapat artifak yang dijumpai berasal dari zaman pra-dinasti mesir, menggunakan inai untuk pewarna rambut untuk menutupi uban yang bertarikh antara 3650 – 3500 SM.

Bunga inai juga dijumpai di karangan perkuburan Mesir seperti di makam Sheikh Abd-el-Qurna yang bertarikh antara 1000 – 500 SM.

Inai juga tercatat dalam Eber Papyrus, iaitu catatan perubatan Mesir Kuno yang bertarikh 1550 SM, yang menghuraikan mengenai 7 jenis inai berdasarkan tempat tuaian, umur tanaman inai, dan bahagian pohon inai.

Di Assyria, sebuah kerajaan mesopotamia, kajian sejarah bertarikh 800 SM menunjukkan penggunaan inai oleh wanita semasa majlis perkahwinan. Dalam abad ke-9 SM di Assyria juga menunjukkan inai digunakan sebagai pewarna rambut, dan penanda kulit pada tapak tangan, dan tapak kaki.

Pada abad ke-14 SM, masyarakat Mycenae dan Crete, sebuah kawasan di wilayah Greece menggunakan inai dalam pembuatan pewangi, pewarna kuku, pewarna rambut, dan juga ‘body art’.

Selain itu, terdapat pelbagai bahasa yang mempunyai istilah untuk menggambarkan daun inai seperti pacar jawa (Indonesia), henna (bahasa inggeris), Hinna atau Panna (Persia), Kurinji (Tamil), hinna (arab), kopher (Hebrew), kuravamee (Telegu), Mehendi (Hindi dan Urdu), Kypors (Greek), dan Medhika, Medika, Dviranta, atau Kokanda (Sanskrit).

Ini menunjukkan kewujudan inai dalam kebudayaan masyarakat tersebut tetapi kewujudan istilah dalam bahasa masyarat tersebut tidak dapat membuktikan bahawa inai berasal dari kawasan tinggal masyarakat tersebut.

Sejarah penggunaan inai dalam peradaban masyarakat melayu

Daun inai dan masyarakat melayu sememangnya sinonim dan tidak dapat dipisahkan dari adat budaya melayu. Walaupun tidak diketahui sejak bila masyarakat melayu mula menggunakan daun inai dalam perubatan tradisional dan juga kosmetik, tetapi amalan tradisi ini masih kekal hingga kini.

Untuk mengetahui bagaimana inai boleh menghasilkan warna merah, sila baca disini.

Dari segi hasil seni, terdapat lagu rakyat dan tarian tradisional melayu yang menggunakan perkataan inai iaitu ‘Jong jong inai’ dan ‘tari inai’. Tari inai adalah sebuah tarian tradisional melayu yang ditarikan oleh penari lelaki pada malam sebelum perkahwinan, sesuai dengan adat budaya melayu zaman dahulu yang tidak membenarkan wanita menari.

Tari inai mendukung nilai-nilai moral dalam masyarakat melayu yang mementingkan kesopanan, saling menghargai dan hormat-menghormati,bersikap ramah terhadap sesiapa pun tanpa membezakan usia, status sosial, suku dan agama.

Tetapi tidak dapat dipastikan siapa yang mencipta lagu Jong jong inai dan juga tari inai. Selain itu, ukiran pintu dan tingkap berunsurkan elemen pohon inai juga boleh didapati pada seni binaan masyarakat melayu.

Jong jong inai
Mak ipong waja wali

Jong jong inai
Mak ipong waja wali
Sepak tunggul inai
Berdarah ibu kaki

Semangkuk jerluk
Sepinggan dagang
Tak cukup pulut
Tambah nasi dagang

Jong jong inai
Mak ipong waja wali

~Lirik lagu Jong Jong Inai

Inai juga digunakan dalam adat melayu untuk mewarnakan jari terutamanya sebelum pernikahan. Malam berinai akan dilangsungkan pada malam sebelum pernikahan dan pengantin wanita akan dipakaikan inai pada jari tangan dan kaki.

Malah majlis perkahwinan dianggap tidak lengkap jika pengantin wanita tidak mengenakan inai dijari. Adapun penggunaan inai dijari dan kaki sudah menjadi adat budaya masyarakat melayu, tetapi ukiran inai yang sangat popular pada zaman kini adalah berasal dari India.

Kegunaan inai dalam bidang perubatan tradisional melayu

Sememangnya kepulauan melayu kaya dengan tumbuhan herba dan akar kayu seperti jerangau, senduduk, kaduk, dan bertam sulur yang mempunyai seribu satu khasiat untuk menyembuhkan pelbagai jenis penyakit. Daun inai yang juga tumbuh melata di kepulauan melayu juga turut digunakan untuk tujuan perubatan.

Dalam penjagaan selepas berpantang, daun inai digunakan dalam amalan mandi serom, iaitu mandian selepas melahirkan anak menggunakan tumbuhan herba. Mandi serom adalah bertujuan untuk menyegarkan kembali tubuh ibu yang lemah akibat melahirkan anak, dan juga membantu mempercepatkan penyembuhan dalaman wanita.

Masyarakat melayu menggunakan daun inai untuk menghilangkan kelemumur, menguatkan rambut, mewarnakan rambut, merawat jangkitan kulat di kaki, menguatkan kuku, dan menghilangkan parut.

Selain itu, daun inai digunakan untuk merawat luka, keradangan kulit, sakit perut, sakit sendi dan kembung perut, dan juga berkhatan. Cara menggunakan daun inai adalah seperti berikut:

Walaupun daun inai digunakan dalam perubatan tradisional melayu, tetapi hingga kini, amat kurang kajian saintifik yang dilakukan di Malaysia untuk merungkai nilai perubatan daun inai. Oleh sebab itu, nilai komersil daun inai sangat rendah di Malaysia berbanding tumbuhan herba lain seperti kacip fatimah, dan tongkat ali, yang mempunyai banyak hasil kajian saintifik seterusnya berjaya mengangkat nilai komersil tumbuhan tersebut.

Oleh itu, semua pihak termasuk pihak kerajaan dan swasta, universiti, dan para saintis perlulah berganding bahu menggembeleng tenaga untuk mengkaji khasiat daun inai agar manfaat daun inai dapat digunakan sepenuhnya, bukan sahaja dalam bidang kosmetik, tetapi juga bidang perubatan.


Ada Apa Pada Joker 2019?

Filem Joker 2019 akan ditayangkan
pada minggu hadapan. Ramai yang ternanti – nanti filem ini. Namun penulis kali
ini ingin berkongsi pandangan mengenai filem ini dan apa yang diharapkan. Bebas
Spoiler.

1. Nama sebenar The Joker dalam
filem ini adalah Arthur Fleck. Nama ini merupakan nama yang baru bagi karakter
Joker kerana mengikut komik, Joker tidak memiliki sebarang origin yang sahih. Tidak ada nama asal rasmi bagi karakter Joker
sepanjang penulisan komik dan kalau ada pun hanya Jack Napier, nama asal Joker
dalam Batman (1989) lakonan Jack Nicholson.

2. Kajian karakter The Joker. Asal usul Joker telah menjadi perdebatan fandom sejak bertahun lamanya, malah sebelum kemunculan Dark Knight Trilogy lagi. Namun apa yang kita boleh pasti ialah Joker seorang yang mengalami masalah mental. Mungkin filem ini hanyalah menjelaskan sebahagian daripada asal usul joker, kerana dalam Dark Knight pun Joker (Heath Ledger) memiliki variasi cerita yang berbeza mengenai parutnya. Sebagai takeaway dalam tulisan ini, penulis ingin tekankan ketelitian penulis filem ini (Todd Phillips & Scott Silver) dalam menjelaskan asal usul pesakit jiwa dan penjenayah paling berbahaya di Gotham. Filem ini merupakan satu kajian karakter terhadap watak Arthur Fleck, dan bagaimana beliau menjadi The Joker. Antara perincian yang boleh dilihat melalui treler filem ialah tulisan Joker dalam notanya.

Perhatikan
corak tulisan beliau sedikit sebanyak menggambarkan diagnosis mental illness yang dihadapi oleh watak
ini. Tulisannya kelihatan tidak teratur. Mengikut kajian daripada (Gawda,
 2016)
, pesakit schizophrenia akan develop kesan sampingan ‘extrapyramidal’ yang
mengakibatkan dysfluent handwriting
movement.

3. Jika anda perhatikan dengan
halus treler filem tersebut, anda akan dapati timbunan sampah sarap di bandar
Gotham. Jika anda fikir dengan logik, mengapa bandar metropolitian seperti
Gotham yang rata-rata penduduknya berstatus jutawan seperti keluarga Wayne dan
keluarga Kane (pewaris Batwoman) bertaburan sampah sarap? Takkan majlis
bandaraya mereka tak buat kerja? Di sini penulis cuba kaitkan teori tentang
kemunculan joker dengan sampah sarap tersebut.

Penulis cuba pakai teori daripada Joseph Corburn, seorang professor of city and regional planning di University of California. Beliau mengkaji tentang hubungan antara kehidupan bandar dengan kesihatan umum (public health). Dalam kajian beliau mendapati kesihatan mental berkait rapat dengan kesan kehidupan hiruk pikuk kota yang terlalu ramai penduduk dengan kerja yang tidak stabil dan pengurusan hidup yang serabut. Corburn lihat masalah kesihatan seperti ini sebagai indikasi kegagalan dasar urban dan perancangan bandar, bukannya permasalahan individu, silap pilihan dan sebagainya (Corburn, 2004). Beliau juga menyatakan dengan menggabungkan urban scholarship dan isu public health secara community based, isu masalah mental mungkin boleh dikurangkan.

Teori yang kedua mencadangkan bahawa masalah yang melanda kota-kota besar terutamanya kes rusuhan, kemiskinan dan jenayah ialah kemuflisan ideology sehingga tidak dapat mengenal pasti akar umbi yang sebenar permasalahan ini (Harvey, 1973). Dalam buku Manuel Castell The City and The Grassroots, tujuan utama kota seperti Gotham ialah bagi menyediakan konsumpsi kolektif agar dapat menghasilkan tenaga kerja. Jadi , kehadiran kes rusuhan, kemiskinan dan jenayah merupakan satu sintesis untuk merayu kepada perubahan dan penambahbaikan kepada kemudahan tersebut. Maka manusia seperti Joker ini muncul atas dasar layanan kota terhadap mereka. Pendek kata, duduk di kota pun kalau tidak ada kerja dan tidak boleh membeli akan menghilangkan fungsi kota terhadap manusia, sekaligus menghilangkan fungsi manusia terhadap komuniti di sana. Jadi krisis identity boleh berlaku pabila hilangnya fungsi manusia terhadap komuniti .

Adakah magis persis Dark Knight
Trilogy akan berjaya dicapai? Atau kesilapan Batman vs Superman akan memberi
badi terhadap filem ini? Ataupun adakah filem ini berjaya mencipta sejarahnya
sendiri? Kerana Todd Phillips, direktor filem ini sendiri menegaskan bahawa
beliau tidak mengikut langsung daripada komik (Krol, 2019).  Jadi, kita sama-sama lihat pabila ditayangkan
nanti.

RUJUKAN

Corburn, J. (2004). Confronting the Challenges in
 Reconnecting Urban Planning & Public Health. American Journal of Public
 Health 94(4), 541-546.

Gawda, B. (2016). Dysfluent
 handwriting in schizophrenic outpatients. Perceptual and Motor Skills.

Harvey, D. (1973). Social
 Justice & The City. London: Arnold Press.

Krol, C. (2019, July 8). ‘Joker’
 director says viewers will be “mad” because film strays completely from comic
 book. Retrieved from nme.com: https://www.nme.com/news/film/joker-director-says-viewers-will-mad-new-film-strays-completely-comic-book-2525698


Gendang Silat: Alat Muzik Yang Mengiringi Pesilat

“Mereka bersilat kami berirama, bila bergabung berdirilah bulu roma.”

Ungkapan di atas sudah cukup menggambarkan justifikasi antara silat dengan gendang yang mengiringi para pesilat.

Perkaitan gendang silat dengan silat itu
sendiri boleh dikatakan bersilat tanpa gendang umpama seorang penyanyi yang
menyanyikan lagu tanpa iringan muzik.

Sebagai seorang pesilat yang menjiwai seni silatnya,
jika sedang memperagakan silat tanpa iringan gendang silat, ia umpama tubuh
badan tanpa roh.

Jika seseorang pesilat
menjiwai irama, dia akan tidak senang duduk hingga ada yang melompat masuk ke gelanggang.

Tamsilnya, dengan iringan gendang silat yang
dimainkan oleh kumpulan gendang yang berada di penjuru gelanggang dapatlah memberikan
jiwa atau semangat kepada pesilat supaya memperagakan seni silat dengan lebih
baik.

Sejarah perkembangan gendang silat agak
kabur, namun gendang silat dipercayai datang atau berasal dari istana. Jika di
istana, alunan muzik untuk istana dikenali sebagai nobat.

Tidak juga diketahui siapa yang bertanggungjawab membawa nobat Istana menjadi gendang untuk rakyat. Oleh hal yang demikian, dapatlah disimpulkan bahawa Nobat untuk raja, manakala kumpulan gendang untuk rakyat.

Nobat adalah salah satu cabang seni muzik
tradisi yang terdapat di Malaysia. Sebagaimana yang kita tahu, terdapat empat
buah negeri di Malaysia yang mempunyai kumpulan alat muzik Nobat iaitu Kedah,
Perak, Terengganu dan Selangor.

Nobat Diraja dan gendang rakyat tidak banyak berbeza dari segi alat muziknya. Yang membezakan antara gendang rakyat dan juga nobat adalah serunai, manakala nobat menggunakan Nafiri.

Gendang Pantai Timur berbeza dengan gendang di Negeri Utara. Ia berbeza dari segi serunai yang mana bunyi serunai utara lebih nyaring berbanding serunai kawasan Pantai Timur. Ini kerana struktur serunainya lebih pendek dan mempunyai lubang serombong yang lebih besar.

Bagi kawasan Pantai Timur, gendang dipalu
menggunakan rotan, manakala di negeri lain, ia dipalu menggunakan tangan.

Penulis berpeluang untuk bertemu dengan
sebuah kumpulan gendang silat yang berasal dari Taiping. Sekumpulan anak muda
berusia awal 20an ini bergiat aktif memainkan alat muzik tradisi orang Melayu dengan
penuh adat.

Sewaktu mengiringi para pesilat di gelanggang,
mereka juga turut mengenakan busana Melayu lengkap bertanjak melambangkan adat
yang luhur dalam diri mereka.

Mereka adalah Kumpulan Gendang Silat Anak
Warisan yang berpusat di Mukim Bukit Gantang. Mereka terdiri daripada 6 orang
anak tempatan iaitu Fazwie Bin Roslan, Ahmad Amir Hanif Bin Abdullah, Farizal
Bin Roslan, Muhammad Shahrien Bin Abdullah Halim, Mohamad Sajarathul Muttaha
Bin Mat Husin, Muhammad Safwan Bin Mohd Samhudi dan dipimpin oleh Cikgu Rizal
Lokman.

Dalam pertemuan tersebut, penulis
didedahkan secara terperinci mengenai gendang silat. Antaranya adat yang
terdapat dalam gendang silat yang lazimnya hanya diamalkan di negeri sebelah
Utara.

Antara adat dan adab yang perlu dipatuhi adalah
tidak melangkah gendang, tidak mendirikan gendang di atas simen yang tidak beralas
dan alatan hendaklah disimpan secara berdiri.

Menurut mereka lagi, para pemain gendang
perlu melalui satu istiadat yang dikenali sebagai istiadat ‘turun tangan’ untuk
semua jenis alat muzik tradisional.

Dalam istiadat tersebut, mereka akan diberi
sirih pinang yang telah didoa dan hendaklah dimakan sebanyak tiga kali selama
tiga hari. Ia sebagai simbolik bahawa semua ahli gendang diakad untuk belajar
pada guru mereka. Upacara ini dilakukan bersama guru-guru tua di negeri Kedah.

Terdapat empat jenis alat muzik asas pada
kumpulan gendang iaitu serunai, gendang ibu, gendang anak dan juga gong.

Serunai lazimnya dimainkan oleh dua orang
pemain secara berganti. Dalam kumpulan ini serunai dimainkan oleh saudara
Farizal bin Roslan dan Muhammad Shahrin.

Struktur sebatang serunai terdiri dari tiga
bahagian iaitu nail, batang dan serombong. Pada bahagian nali terdapat pipit yang
diikat dengan benang gedung sebagai alat untuk meniup. Pipit diperbuat dari
daun kelapa laut dan dilapik dengan tempurung kelapa sebagai penampan mulut.
Getaran pada pipit berfungsi untuk menghasilkan bunyi.

Serunai berperanan sebagai pembawa irama
lagu atau melagukan sesebuah lagu gendang silat. Terdapat 8 lubang pada serunai
yang membentuk beberapa not.

Konsep meniup serunai sangat mudah iaitu
dengan meniup tanpa memutuskan angin, namun teknik pernafasan yang betul bagi
mengelak angin terputus sangat sukar dilakukan iaitu menghembus sambil nafas
menyedut kembali udara. Teknik ini menjadikan irama serunai tidak putus bila
didendangkan.

Gendang ibu pula bertindak sebagai bass. Bahagian
badang gendang dipanggil baloh yang diperbuat daripada kayu nangka atau batang
kelapa.

Terdapat dua permukaan pada gendang ibu,
permukaan gendang kecil di panggil ‘pak’ diperbuat daripada kulit kambing
manakala permukaan yang lebih besar dipanggil ‘bam’ atau ‘duh’ diperbuat
daripada kulit lembu. Kedua permukaan kulit ini diikat menggunakan bingkai besi
ataupun rotan. Pada bahagian badan gendang diikat dengan tali bertujuan untuk
menegangkan bahagia kulit atau untuk melaraskan
bunyi gendang.

Gendang anak sama juga dari segi pembuatannya
manakala perbezaan hanya pada permukaan gendang lebih kecil dan mengeluarkan
bunyi yang berbeza dari gendang ibu. Gendang anak berfungsi memberi rentak lagu
dengan bertingkah pada gendang ibu supaya lagu menjadi harmoni.

Alat yang keempat adalah gong yang terdiri
darpada badan gong, kaki dan pemukul. Gong yang digunakan diperbuat daripada logam.
Bagi muzik gamelan gong berfungsi sebagai tulang belakang pada irama gamelan.

Begitu juga muzik gendang, gong turut
memainkan peranan sebagai melengkapkan sesebuah lagu pada kumpulan gendang.

Antara rentak yang boleh dibawa oleh
sesebuah kumpulan gendang silat ialah rentak gendang silat Kedah, rentak
Pattani, tomi, joget, zapin, rentak cha-cha, dangdut dan rentak ‘jalan’.

Manakala lagu-lagu yang dimainkan ketika
persembahan ialah lagu layang mas, ayam didik, aladum, jong-jong  inai, wau bulan dan banyak lagi.

Terdapat beberapa instrumen lain yang boleh
berkolaborasi dengan irama gendang silat ini seperti biola, seruling,
accordion, tamborin dan lain-lain lagi.

Ketika persembahan silat yang berlansung dengan
iringan gendang silat, antara lagu-lagu yang lazimnya dimainkan bagi mengiringi
pesilat ialah lagu gendang silat Kedah bagi persembahan tempur.

Manakala untuk persembahan tari pula
diiringi dengan lagu Pattani, persembahan jurus akan dimainkan lagu-lagu
tradisional yang lain, juga turut dimainkan pada sesuatu majlis seperti majlis
rasmi dan majlis perkahwinan.

Ketika menceritakan pengalaman sebagai
pemain serunai untuk Kumpulan Gendang Anak Warisan Menurut saudara Farizal dia telah
bermain serunai sejak berumur 16 tahun.

“Saya sudah 5 tahun meniup serunai bersama
Kumpulan Gendang Silat Anak Warisan. Antara pencapaian tertinggi saya ialah pernah
mewakili pasukan gendang silat hingga ke peringkat kebangsaan”.

Bagi Cikgu Rizal pula, sebagai pembimbing dan
jurulatih untuk kumpulan Gendang Silat Anak Warisan, beliau sememangnya menaruh
harapan supaya seni tradisional ini akan terus dilestarikan oleh generasi muda.

Menurutnya, agak sukar bagi menarik minat
golongan muda untuk bermain muzik tradisional ini.

“Bagi
menarik minat, generasi sekarang perlu didedahkan kepada persembahan gendang
silat. Namun, ia bergantung kepada minat individu”.

Beliau yang sudah berkecimpung dengan
gendang silat sejak tahun 2003 kini bergiat aktif bersama kumpulan gendang
silatnya.

“Seharusnya
lebih ramai generasi sekarang menyertai aktiviti gendang silat bukan sekadar
memainkan lagu silat dan juga lagu-lagu tradisional malah boleh dimainkan
dengan lagu-lagu moden supaya seni tradisonal ini tidak pupus dan terus berkembang.
Jangan sampai anak muda kita tidak tahu apa itu gendang silat”, tambahnya.

RUJUKAN:

Kumpulan Gendang Silat Anak Warisan

Cikgu Rizal LokmanNobat Diraja. http://www.istananegara.gov.my/index.php?option=com_content&view=article&id=104:nobat-diraja&catid=91&Itemid=582


Tunku Abdul Rahman Ialah Perdana Menteri Paling Bahagia Di Dunia

Di dalam Indeks Negara Paling Bahagia atau Ceria, Malaysia pernah berada di tempat ke 35 di dalam senarai negara-negara paling bahagia di dunia pada tahun 2013. Pada tahun 2021, Malaysia berada di tangga ke 80, jauh jika hendak dibandingkan dalam tempoh sepuluh tahun kebelakangan.

Sebenarnya, wawasan untuk meletakkan Malaysia sebagai negara bahagia sudah bermula dari zaman Tunku Abdul Rahman. Malah, Tunku juga pernah menggelarkan dirinya sebagai Perdana Menteri Paling Bahagia Di Dunia.

Di zaman Tunku, kebiasaannya sidang akhbar Perdana Menteri akan diadakan pada hari Rabu di Bangunan Parlimen paling ditunggu-tunggu  oleh wartawan-wartawan dalam dan luar negeri.  Tunku akan berdiri di tangga utama dan para wartawan akan mengerumuninya. Tunku akan menjawab soalan-soalan yang dilontarkan oleh para wartawan tanpa sebarang prejudis.

Walaupun tampak serius, Tunku sebenarnya  sering berseloroh tapi penuh berfakta apabila ditemuramah oleh para wartawan. Contohnya, semasa ditanya mengenai pendirian Tunku terhadap Pro Barat, Tunku menjawab ” Nak buat macam mana, dah saya antikomunis. Orang kata kita sendiri boleh lawan mereka tanpa pertolongan asing sehingga orang terakhir dan bila dah habis orang terakhir, siapa lagi kita nak lawan?” Para wartawan kemudian tertawa setelah mendengar jawapan dari Tunku.

Kebiasaannya, apabila Tunku ternampak para wartawan berkumpul, Tunku sering berkata, “Dah datang dah lalat-lalat ni nak datang hurung” Apabila Tunku ternampak wartawan yang sudah lama tak bersua, Tunku akan berkata secara bergurau, “Hidup lagi awak rupanya.”

Walaupun seorang perdana menteri, Tunku sebenarnya seorang yang mudah didedekati dan mudah untuk ditemui oleh para wartawan. Jika Tunku mempunyai urusan di Lapangan Terbang Sungai Besi, para wartawan akan menunggu kehadiran beliau dan Tunku akan berhenti di tepi jalan dan seterusnya melayan pertanyaan oleh para wartawan. Jika sesebuah majlis itu selesai, Tunku akan menjemput para wartawan untuk duduk dan bersembang dengannya sehingga lewat malam.

Selain para wartawan, Tunku juga amat disenangi oleh para seniman pada ketika itu. Ketika P.Ramlee mengetuai rombongan PERSAMA ( Persatuan Artis Malaya) untuk menemui beliau, P.Ramlee membahasakan dirinya Patik. Walaubagaimanapun, setelah mengetahui P. Ramlee berasal dari Pulau Pinang, Tunku menyuruh P.Ramlee bercakap menggunakan loghat Pulau Pinang sahaja dengannya.  Untuk membuat ahli rombongan berasa selesa dengannya, Tunku bertanya kepada mereka, dari mana?

Tunku juga amat menyokong untuk menaiktaraf mutu industri muzik negara. Beliau merupakan individu yang merintis jalan ke arah penubuhan orkestra RTM. Walaupun bukan seorang ahli muzik, beliau amat gemar akan lagu-lagu joget Melayu asli dan beliau melihat muzik sebagai medium pembangunan semangat kebangsaan rakyat.

Misalnya, menjelang kemerdekaan, Tunku mahu Radio Malaya mempunyai orkestra mereka yang sendiri. Jadi penubuhan ini dimulakan dengan penubuhan Orkes Tiga Serangkai Radio Malaya yang dianggotai oleh Mahathir Yassin, Alfonso Soliano dan Jaafar Harris.

Tunku kemudian meminta untuk orkes ini berkembang sehingga keanggotaannya mencecah 12 orang dan diketuai oleh Alfonso sendiri. Tunku juga gemar menari. Menurut bekas Ketua Pengarah Penyiaran RTM, Tan Sri Dol Ramli, tarian Tunku penuh berseni dan indah. Lenggang tangan dan kakinya sentiasa perlahan dan Tunku juga pandai beronggeng.

Mungkin, keramahan Tunku inilah menyebabkan beliau mengisytiharkan dirinya sebagai Perdana Menteri paling gembira di dunia di dalam sebuah temuramah pada Ogos 1962. Malah, beliau pernah berkata, “Sekalipun saya bukan lagi Perdana Menteri yang gembira, tetapi dalam masa persaraan, saya hidup dalam suasana dan persekitaran yang menyeronokkan. Maka itu, saya boleh mengaku sebagai seorang yang gembira.”

Malangnya, kegembiraan itu tidak bertahan lama,  ia direntap oleh luka tragedi 13 Mei dan ditambah lagi dengan surat layang yang ditulis oleh seorang ahli politik yang kalah pilihan raya yang kemudiannya dilantik menjadi Perdana Menteri sebanyak dua kali sehingga menyebabkan Tunku mengambil keputusan untuk mengundur diri sebagai Perdana Menteri pada tahun 1970.

Walaubagaimanapun, negara kita amat bertuah kerana mempunyai tokoh nombor satu paling gembira di dunia yang mana kita susah untuk kecapi di masa kini dan mungkin akan datang.

RUJUKAN:

Online, T. S. (2021, March 20). Malaysia once had the world’s happiest prime minister. The Star. Retrieved April 9, 2022, from https://www.thestar.com.my/opinion/letters/2021/03/20/malaysia-once-had-the-world039s-happiest-prime-minister

Maidin, Z. (2011). Hari Itu Sudah Berlalu. Utusan Publications & Distributors.

Marshall Cavendish Business. (2016). Conversations with Tunku Abdul Rahman.


Dewa Janus: Ritual Agama Pagan Rom Menyambut Tahun Baru Masihi

Kalau anda sudah baca pasal artikel bertajuk Sejarah Penciptaan Kalendar Masihi: Rom, Julian dan Gregorian, pasti akan mengetahui juga sejarah penamaan nama-nama bulan dalam tahun Masihi. Dan salah satunya adalah bulan Januari iaitu nama yang diambil daripada nama Dewa Janus.

Link: https://www.google.com/amp/s/www.thepatriots.asia/sejarah-penciptaan-kalendar-masihi-sistem-rom-julian-dan-gregorian/amp/

Kalendar Masihi sistem Julian dilancarkan secara rasmi pada tanggal 1 Januari 42 SM oleh ahli anggota senat Rom setelah kematian Julian Caesar. Di dalam sistem kalendar ini, bulan Januari dijadikan sebagai bulan pertama menggantikan bulan Mac. Mengapa ianya dinamakan Januari? Kerana bangsa Rom mempercayai Dewa Janus sebagai dewa yang melihat masa lalu (past) dan melihat masa akan datang (future). Kiranya, ianya dewa satu tubuh, tetapi ada dua wajah. Jangan terkejut, ianya tak wujud, bahkan hanya mitos semata-mata.

Kisah mitologinya bermula ketikamana Dewa Saturnius menganugerahkan kepada Dewa Janus kemampuan untuk melihat ke masa lalu dan masa hadapan seterusnya Dewa Janus diangkat sebagai penjaga pintu gerbang Olympus (tempat bersemayam para dewa-dewi agama pagan Rom). Dengan kemampuan dan hubungkaitnya dalam sejarah mitologi di atas, bangsa Rom mengangkatnya sebagai dewa yang utama untuk menuju ke fasa baharu meninggalkan fasa yang telah berlalu. Jadinya, tidak hairan mengapa pilihan Julius Caesar dalam meletakkan namanya sebagai bulan pertama dalam kalendar Julian tidak ditolak, malahan ianya diterima oleh bangsa Rom.

Di dalam buku Greek and Roman Religions oleh Rebecca I. Denova, pada zaman pemerintahan Rom, terdapat sebuah kuil yang dinamakan sebagai Janus Gaminus. Mengikut tradisi dan kepercayaan bangsa Rom pada ketika itu, pintu kuil tersebut akan dibuka sentiasa ketika empayar Rom menghadapi peperangan ataupun pintu kuil itu akan tertutup sentiasa apabila mereka berada dalam tempoh kedamaian. Terdapat juga di beberapa daerah jajahan empayar Rom, Dewa Janus dijadikam simbol sebagai dewa ramalan kerana kemampuan melihat masa depannya, maka ahli-ahli ramalan pada ketika itu menyandarkan kepercayaan mereka hanya kepada Dewa Janus sahaja.

Kebiasaan dalam tradisi bangsa Rom, setiap dewa-dewi sembahan mereka pastinya ada hari khusus menyambut keagungan mereka. Bagi Dewa Janus, bangsa Rom meletakkan pagi tanggal 1 Januari sebagai Sambutan Tahun Baru sekaligus mempersembahkan ritual penghormatan kepadanya. Dengan sambutan yang menyelitkan unsur keagamaan ini, bangsa Rom mempercayai yang Dewa Janus akan membuka pintu gerbang kepada bangsa Rom menuju ke zaman kedamaian dan kemakmuran tanpa peperangan. Simbol yang bermakna untuk mereka melupakan masa lalu yang pahit untuk melangkah maju menuju ke masa akan datang yang lebih bahagia.

Walaupun pada zaman sekarang, setelah perubahan kalendar Masihi dalam sistem Gregorian oleh Pope Gregory XIII pada tahun 1582 M, sambutan tahun baharu dikenali sebagai sambutan tahun kelahiran Jesus oleh umat Kristian, tetapi sejarah sebenar yang pada asasnya dikhususkan kepada Dewa Janus tidak boleh ditolak mentah-mentah dan dilupakan oleh generasi sekarang. Sejarah yang mengisahkan tentang gambaran sebenar asal-usul sambutan perayaan tahun baharu agama pagan bangsa Rom, ataupun perayaan ritual menyembah Dewa Janus.

Kesimpulan, Allah swt sudah menghadiahkan kepada umat Islam dua perayaan yang besar iaitu perayaan Aidilfitri dan Aidiladha. Itulah perayaan besar untuk umat Islam. Bahkan, Tahun Baru Hijrah bukanlah sebuah perayaan untuk kita, malahan ianya suatu tanda memasuki tahun baharu. Mengapa sekiranya sambutan Maal Hijrah tidak dijadikan perayaan untuk umat Islam, adakah kita wajib menyambut perayaan besar yang sebenarnya dikhususkan untuk agama pagan Romawi dan umat Kristian?

Akhir sekali, artikel ringkas ini untuk golongan yang apabila ditanya oleh golongan lain, “Mengapa kau tidak sambut Tahun Baru?”. Kau jawablah: “Aku tak kenal Dewa Janus, untuk apa aku menyambut untuknya?”. Tadaaa…!! Ucapan Selamat Tahun Baru dibolehkan, tetapi ikut serta sekali dalam sambutan ini, mohon dielakkan wahai sahabat-sahabat.

Pesanan: Lebih baik tidur dan dinasihatkan jangan mencemuh penganut agama bukan Islam yang menyambut perayaan ini. Biarkan mereka. Aku tak nak letakkan ‘hukuman’ ke atas setiap orang. Terserah kepada masing-masing untuk menilainya. Baik sekian, artikel bonus ringkas terakhir aku untuk tahun 2018 sebelum memasuki tahun 2019.

Sumber rujukan:

1. A Critical History of Early Rome: From Prehistory to the First Punic War oleh Gary Forsythe.

2. Greek and Roman Religions oleh Rebecca I. Denova.

3. Roman Religion oleh Valerius Maximus.

– TAMAT –


Mumia Burung Nuri Ditemui Ditengah Padang Pasir

Ahli antropologi AS, Jose Capriles yang sedang fokus dalam kajian budaya orang asal Inca pergi ke padang pasir Atacama, bersama ibunya bernama Eliana Flores Bedregal, seorang ahli ornitologi (mengkaji burung) untuk mengenal pasti lebih dua dozen mumia burung nuri yang mereka temui baru-baru ini.
Sepanjang kajian, mumia-mumia burung ini rata-rata dimumiakan pada sekitar 1100 hingga 1450 Masihi. Spesis burung yang dimumiakan ini adalah 5 spesis burung nuri Amazon yang hanya ditemui di hutan hujan Amazon.

Dari sini persoalan timbul, mengapa burung nuri yang berasal dari hutan hujan tiba-tiba ditemui di padang pasir? Dan mengapa burung nuri dimumiakan sedemikian?

Kewujudan burung nuri di padang pasir Atacama tidak menghairankan jika kita mengetahui sejarah kehidupan orang asal Amerika Selatan. Bermula dari fasa kebudayaan Chinchorro iaitu sekitar 5050 SM, perdagangan burung nuri untuk mendapatkan bulu pelepah berkembang maju. Hingga fasa empayar Inca (1438-1533), perdagangan ini masih diteruskan.

PERJALANAN BURUNG NURI DARI AMAZON KE ATACAMA

Apabila burung nuri telah ditangkap dan perlu dibawa ke Atacama, halangan pertama perlu lalu iaitu ketahanan burung akan cuaca berubah dari suhu kelembapan hingga suhu terlalu panas.
Burung-burung ini harus dibawa merentasi pergunungan Andes yang ketinggian lebih 10,000 kaki. Lagi satu, kenderaan apa yang mengangkut kesemua-semua burung ditangkap ini? Adakah haiwan llama yang biasa dengan selok-belok gunung? Tetapi haiwan ini tidak digunakan untuk mengangkut burung-burung ini dan juga tidak tahan dengan suhu panas.

Capriles sendiri menyatakan bahawa llama bukan pengangkut yang sesuai. Namun tidak ada bukti kukuh untuk menjelaskan pengangkutan burung nuri ini. Kita hanya mampu mengandaikan bahawa llama sememangnya ‘kenderaan’ yang mengangkut tangkapan burung nuri dan orang asal mahir memastikan burung nuri hidup dalam keadaan iklim yang berubah.

KEHIDUPAN BURUNG NURI DI PADANG PASIR

Tibanya kumpulan penangkap burung nuri ke Atacama, burung-burung nuri ini akan diternak untuk menghasilkan bulu pelepah yang cantik. Ada juga sebahagian burung dijadikan sebagai haiwan peliharaan.
Bulu pelepah itu kemudian dicabut terus dari tubuh burung nuri untuk kegunaan ritual keagamaan. Manakala orang asal Andes pula menggunakan pelepah nuri untuk dijadikan pakaian yang melambangkan status tertinggi sosial mereka

Namun begitu, burung nuri yang diternak dan dipelihara ini menempuhi kehidupan yang sukar. Bukan sekadar bertahan dengan suhu panas, burung-burung ini juga harus memakan makanan yang biasa orang asal Atacama dan Andes ini makan.

Makanan harian burung-burung nuri ini hanyalah biji jagung yang kaya dengan nitrogen. Kebanyakan biji jagung ini adalah dari bahan buangan burung laut, menurut Capriles melalui kajian ke atas perut mumia burung.

MEMUMIAKAN BURUNG NURI

Apabila burung nuri mati, tubuhnya dimumiakan dengan cara yang aneh. Paruhnya dibuka luas. Ada sesetengah mumia burung lidahnya dikeluarkan. Sesetengah mumia burung juga dikembangkan sayap sebagai simbolik ‘penerbangan terakhir’. Kaki burung juga dilihat sehingga patah.

Ada beberapa mumia burung nuri ini organ-organ dalamannya dikeluarkan dari dubur dan dibalut banyak kali dengan lain atau beg. Capriles sendiri tertanya-tanya mengapa mumia burung nuri sebegitu rupa.

Kebanyakan mumia burung nuri ditemui di kawasan Pica 8, kawasan arkeologi luar dari penempatan kuno orang asal Atacama. Mumia-mumia ini dikubur bersama manusia. Kubu ran-kuburan ini membantu para saintis mengkaji lebih lanjut akan ritual pengebumian orang asal Atacama ini.

Maka, Inilah sejarah mumia burung nuri yang mampu saintis jelaskan.

RUJUKAN:

Piraino, S. (30 Mac 2021). Amazonian Mummified Parrots Discovered in the Atacama Desert. Ancient Origins.|

Dockrill, P. (2 April 2021). Mummified Birds in The Atacama Desert Reveal a Dark Side of History. Science Alert.


Asal Usul Ganja

Sejak 12 000
tahun yang lalu, manusia menggunakan ganja bagi tujuan perubatan dan keagamaan.
Menurut sebuah jurnal yang disiarkan pada 14 Mei lalu, tumbuhan ini dipercayai
berasal dari Dataran Tinggi Tibet.

Menerusi jurnal yang bertajuk, ‘Cannabis in Asia: its center of origin and early cultivation, based on a synthesis of subfossil pollen and archaeobotanical studies’, John Mc Partland dan rakan sepasukannya dari Universiti Vermont mengemukakan bukti bahawa tumbuhan ganja telah wujud di Dataran Tinggi Tibet sejak 28 juta tahun lalu.

Berikutan
kekurangan bahan ujikaji berupa fosil dedaunan ganja pada batu-batuan di lokasi
berkenaan, para penyelidik tidak berupaya untuk menyebutkan lokasi tepat bagi
asal-usul tumbuhan berkenaan walaupun umum mengetahui ia berasal dari Asia
Tengah.

Bagi
menyelesaikan permasalahan ini, McPartland dan rakan-rakannya mengkaji fosil
debunga ganja berbanding menggunakan fosil dedaunan. Pun begitu, kaedah ini
mempunyai kerumitan tersendiri. Hal ini kerana para pengkaji sejak sebelum ini
telah pun mencampur-adukkan di antara debunga ganja (subspesis Cannabis) dengan
tumbuhan yang mirip dengannya iaitu debunga Hop (subspesis Humulus).

Hasil uji kaji
ke atas 155 buah fosil debunga berjaya membenarkan McPartland dan pasukannya
membezakan antara debunga Cananabis dan Humulus. Begitu juga dengan lokasi
kewujudan asal mereka di Asia. Menurut kajian tersebut, didapati bahawa ganja
pertama kali tumbuh dan bercambah di bahagian timur laut Dataran Tinggi Tibet
yang berlokasi berhampiran Tasik Qinghai. Hal ini berlaku pada kira-kira 28
juta tahun lalu.

Tambahnya lagi,
lokasi percambahan ini tidak begitu jauh dengan petempatan subspesi Homo
Sapiens, iaitu Denisovan yang dipercayai pernah menetap di Gua Baishiya Kast
pada 160 000 tahun lalu. Keadaan ini membuatkan para penyelidik mengandaikan
terdapat perkaitan antara Denisovan dan percambahan ganja.

Menurut sebuah
artikel daripada Live Science, artikel dipercayai tersebar ke Eropah kira-kira
6 juta tahun lalu. Kemudian, ia tiba di Cina pada 1.2 juta tahun dahulu sebelum
pada ribuan tahun kemudian, ganja mula bercambah ke seluruh dunia. Melalui
Afrika, tumbuhan ini memasuki Amerika Syarikat pada abad ke-19 lalu menembusi
Amerika Syarikat pada awal kurun ke-20.

Sepanjang
percambahannya selama 28 juta tahun dan digunakan oleh manusia sejak kira-kira
30 000 tahun, tumbuhan ini mula diharamkan menjelang tahun 1931 di sekitar 29
buah negara. Seabad kemudian, pengharaman ke atas tumbuhan ini mula
dilonggarkan di beberapa buah negara, sebagaimana yang disenaraikan di laman Thrillist.

Menerusi kajian
yang dilakukan oleh McPartland ini, kelihatan pada kita bahawa ganja tidak hanya
berupaya menerbangkan manusia hingga ke bulan. Malah, ia juga mampu membawa
kita kembali ke sejarah ribuan malah jutaan tahun yang lampau, merangkumi
pelbagai bangsa dan negara di dunia termasuklah supspesies manusia Denisovan.

RUJUKAN

Agata
Blaszczak-Boxe. (17 Oktober 2014). Marijuana’s History: How One Plant Spread
Through the World. Live Science.
https://www.livescience.com/48337-marijuana-history-how-cannabis-travelled-world.html

Ashley Cowie.
(22 Mei 2019). Research Traces Cannabis Plant Origins to the Tibetan Plateau 28
Million Years Ago. Ancient Origins.
https://www.ancient-origins.net/news-general/cannabis-plant-0011944

Clare Wilson. (1
Mei 2019). Major discovery suggests Denisovans lived in Tibet 160 000 years
ago. New Scientist.
https://www.newscientist.com/article/mg24232283-700-major-discovery-suggests-denisovans-lived-in-tibet-160000-years-ago/

Mindy
Weisberger. (20 Mei 2019). We May Finally Know Where the Cannabis Plant
Originated. Live Science.
https://www.livescience.com/65517-cannabis-asia-originated.html


Jerung Paling Banyak Menyerang Ketika Bulan Mengambang?

Dalam cerita fiksyen seram, kebiasaannya orang terkena sumpahan serigala jadian akan bertukar menjadi makhluk tersebut apabila bulan mengambang. Mungkinkah logik sama turut sama terpakai kepada jerung? Ini berdasarkan laporan serangan jerung lebih kerap berlaku semasa fasa bulan terang termasuk bulan mengambang.

Kajian yang diterbitkan dalam jurnal Frontiers in Marine Science menyaksikan pasukan saintis dari Louisiana State University dan Universiti Florida mengkaji data serangan jerung yang dikumpul dalam tempoh 55 tahun oleh Muzium Sejarah Alam Semulajadi Florida. Dapatan mereka ialah lebih banyak serangan dilaporkan semasa fasa bulan terang berbanding semasa fasa bulan gelap.

Sebabnya masih tidak diketahui oleh komuniti saintifik. Tetapi dua faktor mempengaruhi tingkah laku jerung iaitu pengaruh graviti bulan terhadap pergerakan ombak dan medan elektromagnet yang digunakan jerung untuk mencari arah. Dan ini merupakan sesuatu yang patut dikaji dengan lebih lanjut.

Di sebalik semua ini, ia tidak menafikan hakikat bahawa serangan jerung ke atas manusia seperti digambarkan dalam filem Jaws jarang berlaku. 96 serangan dilaporkan termasuk 39 serangan yang dicetuskan secara sengaja pada 2020. 13 orang mati akibat serangan jerung pada tahun sama dan di peringkat global, hanya empat kes kematian dilaporkan. Senang cerita, anda 100 kali ganda berpeluang digigit orang di New York City berbanding digigit jerung di Amerika Syarikat.

Satu lagi hakikat ialah manusia merupakan pembu.nuh sebenar spesies pemangsa utama lautan itu. Dianggarkan lebih 100 juta ekor jerung dibunuh setiap tahun.

RUJUKAN

Hale, T. (2022, 14 Januari). Shark Attacks Happen More Frequently When The Moon Is Brighter, For Some Reason. IFLScience.

Sumber gambar: Fiona Ayerst/Shutterstock


Nostalgia Everton FC

Kadang-kadang bagus jugak bila team Merseyside biru ni jadi kuat. Sebagai penyokong Liverpool, walaupun rasa bitter dan tak mungkin nak Everton juara liga, aku rasa ia akan mempunyai kesan yang lebih naik untuk Liverpool kuat.

Liverpool FC akan lebih bermotivasi nak kalahkan Everton bila Merseyside derby lagi. Barulah rasa puas nak tengok rivalry.

Dan dari segi ekonomi juga, akan merancakkan pertumbuhan ekonomi di wilayah Merseyside yang dah lama ekonominya dibiarkan sejak Margaret Thatcher.

Bayangkan dua kelab dari bandar yang sama, macam Manchester, North London, Tyne and Wear, Birmingham, dia punya rivalry macam mana?

Mestilah sengit dan bila dua-dua team kuat dan bersaing sengit dalam liga, maka akan lebih banyak bar dibuka, lebih banyak merchandise dibuat, dan lebih banyak pelancong luar akan melawat Anfield dan Goodison Park, atau tempat stadium Everton baru nanti.

Dari segi sentimen perasaan yang langsung tak saintifik, memang taubat lahum tak nak Everton menang. Dari segi akal logik dan saintifik, kalau Everton dan Liverpool bersaing sengit, ekonomi akan lebih baik di Merseyside.

Sebab habis perlawanan bola Merseyside Derby ni semalam, aku ada pernah terfikir, bila last sekali Everton menang piala? Jangan cerita liga la, kita kira Piala FA atau Piala Kerbau pun jadi la.

Rupanya pada tahun 1995, menewaskan Manchester United, dalam Piala FA.  Bayangkan masa tahun 1995 ni, Battle of Britpop berlaku. Zaman Zamani Slam nyanyi lagu Nur Kasih. Kau tau tak Windows 95 tu kuno dia macam mana?

Anyway, aku puji Everton punya gaya permainan sekarang. Walaupun rival, aku terpaksa kata yang Everton ni memang improve bawah Carlo Ancelotti. Aku rasa Ancelotti ni memang sejak Istanbul 2005 ni dia berdendam.


Kenapa Saintis Sedang Kelam Kabut Pasal Gua Cosquer?

Marseille terletak di bahagian Perancis yang menghadap Laut Mediterranean. Bandar ini berada di antara sempadan Itali dan Sepanyol, berhampiran juga dengan bandar raya Monaco. Ia juga terletak 775 kilometer daripada Paris. Faham-faham sajalah apa yang ada di Paris; sebuah kelab yang memanjang rugi setiap tahun dan menang UEFA Champions League sekali pun tidak pernah. Di Marseille, ada sebuah gua ditemui pada tahun 1985. Gua ini dinamakan sempena orang yang menemuinya, iaitu Henri Cosquer. Penemuan ini walau bagaimanapun tidak diumumkan sampai tahun 1991, iaitu selepas kematian tiga penyelam yang sesat dalam gua tersebut (Nelson, 2016).

Dari sini semua boleh bayangkan pintu masuk Gua Cosquer – tenggelam 37 meter dalam air masin Laut Mediterranean. Hanya penyelam saja boleh masuk. Itu pun kena menyelam sejauh 175 meter sebelum sampai ke bahagian dalaman gua.

Berdasarkan gambar di atas, Gua Cosquer sebenarnya selari saja dengan permukaan air laut. Cuma pintu masuknya tenggelam jauh di bawah. Kematian tiga penyelam tidak menjadi penghalang untuk misi-misi penjelajahan yang lain. Masing-masing ingin tahu apa yang ada di dalam. Dan mereka ingin tengok rahsia prasejarah dengan mata kepala sendiri.

Rahsia Prasejarah Dalam Gua

Henri Cosquer bukan orang pertama yang masuk gua. Penyokong-penyokong Manchester United pun bukan. Gua Cosquer  sebenarnya sudah lama diguna manusia sejak Zaman Prasejarah Paleolitik lagi. Segelintir dalam kalangan orang Melayu sekarang bergelut dengan kekeliruan konsep. Ada yang mendakwa pembahagian zaman seperti Paleo-, Meso-, Neo- dan Kalkolitik adalah penipuan Barat yang ingin memesongkan umat daripada pemurnian Islam. Bahawasanya tiada zaman-zaman seperti yang didakwa. Yang ada cuma zaman-zaman nabi. Inilah dikatakan kekeliruan konsep. Apa yang disangka penipuan Barat itu sebenarnya pembahagian zaman mengikut teknologi. Zaman Batu Awal adalah Paleolitik. Zaman Batu Akhir adalah Neolitik. Zaman Kuprum pula adalah Kalkolitik.

Zaman-zaman ini dijadikan sandaran saintis kerana barangan kegunaan manusia zaman dahulu. Andai kata saintis terjumpa barangan besi yang digunakan contohnya 50,000 tahun lalu; sudah pasti definisi “Paleolitik” akan didebat semula. Sambung cerita: Gua Cosquer sebenarnya menyembunyikan banyak seni manusia prasejarah pada permukaan batunya (Krebs, 2003). Ada yang bentuk lakaran kasar. Ada yang bentuk menyerupai haiwan. Yang lakaran saintis jangka berusia antara 25,000 tahun hingga 26,000 tahun. Lukisan haiwan pula mungkin dibuat sekitar 10,000 tahun yang lalu.

Mungkin ada yang pelik – takkan manusia prasejarah masuk dalam gua melalui pintu yang sama? Jawapan mudah: ya. Mereka masuk melalui pintu sama penyelam guna untuk masuk dalam Gua Cosquer. Namun yang bezanya, pintu masuk ini terletak 10 kilometer jauh daripada kawasan pantai pada masa itu. Macam mana saintis tahu? Sebab mereka hidup pada Zaman Ais dan gua ini sangat sesuai digunakan sebagai tempat tinggal. Semasa Zaman Ais pula, paras laut dianggarkan 135 meter lebih rendah berbanding keadaan sekarang (AFP, 2022).

Video penjelajahan dalam Gua Cosquer.

Ini yang menarik tentang sains. Dapatan sains sentiasa konsisten walaupun pengkajinya berbeza. Namun konsistensi ini sedang menakutkan saintis sekarang. Paras laut rendah pada Zaman Ais. Paras laut semakin meningkat pada zaman ini. Jadi saintis sangat bimbang jika satu hari Gua Cosquer akan tenggelam sepenuhnya. Kenaikan paras laut akan membawa air bersisa pencemaran plastik yang akan merosakkan habis hasil seni prasejarah dibuat penghuni terdahulu. Bayangkan pada tahun 2011, saintis mengesahkan air naik lima inci di Gua Cosquer. Setiap tahun air naik.

Awal tahun ini, saintis masuk dalam Gua Cosquer untuk membuat pemetaan secara digital (digital mapping). Pemetaan ini adalah untuk membina Gua Cosquer secara 3D satu hari nanti di Marseille.

RUJUKAN:

AFP. (2022, Mei 30). Race to save undersea Stone Age cave art masterpieces. France 24.

Krebs, R., & Krebs, C. (2003). Groundbreaking Scientific Experiments, Inventions and Discoveries of the Ancient World. Greenwood Publishing. Halaman 87.

Nelson, M. (2016). The French Riviera: A History. Troubador Publishing Ltd. Halaman 3.